qundao/data-zh-poetry huggingface dataset:
義獸行
作者：趙汝鐩
朝代：宋

君不見明皇有象能拜舞，看定祿山瞪目怒。
又不見昭宗有猴能起居，望見全忠奮臂呼。
兩朝玩物固喪志，異類報國乃仗義。
天寶大駕蜀道巡，開平初元唐祚傾。
百僚奉賊身盡竄，宰相畏族神不寧。
爾象爾猴忿且嗔，其面雖獸心則人。
當時節士知有幾，壯哉義獸不怕死。
翁媼歎
作者：趙汝鐩
朝代：宋

旱曦赫空歲不熟，炊甑飛塵煮薄粥。
翁媼饑雷常轉腹，大兒嗷嗷小兒哭。
愁死未死此何時，縣道賦不遺毫釐。
科胥督欠烈星火，詬言我已遭榜笞。
壯丁偷身出走避，病婦抱子訴下淚。
掉頭不恤爾有無，多寡但照帖中字。
盤雞豈能供大嚼，杯酒安足直一醉。
瀝血祈哀容貸納，拍案邀需仍痛詈。
百請幸聽去須臾，衝夜搥門誰叫呼。
後胥復持朱書急急符，預借明年一年租。
翁靈舒客臨川因經從訪之不遇聞過村居
作者：趙汝鐩
朝代：宋

聞道深村裏，結茅三四間。
買田因種秫，移樹爲看山。
詩好人皆誦，身安心自閑。
有時思鴈蕩，依舊棹舟還。
耕織嘆二首·其一
作者：趙汝鐩
朝代：宋

春催農工動阡陌，耕犂紛紜牛背血。
種蒔已徧復耘耔，久晴渴雨車聲發。
往來邏視曉夕忙，香穗垂頭秋登場。
一年苦辛今幸熟，壯兒健婦爭掃倉。
官輸私負索交至，勺合不留但糠秕。
我腹不飽飽他人，終日茅簷愁餓死。
耕織嘆二首·其二
作者：趙汝鐩
朝代：宋

春氣熏陶蠶動紙，採桑女兒鬨如市。
晝飼夜餧時分盤，扃門謝客謹俗忌。
雪團落架抽繭絲，小姑繰車婦織機。
全家勤勞各有望，翁媼處分將裁衣。
官輸私負索交至，尺寸不留但箱篚。
我身不煖煖他人，終日茅簷愁凍死。
聞舟中笛
作者：趙汝鐩
朝代：宋

橫笛秋篷底，銜山夕照殘。
孤音起水面，餘韵到雲端。
吹怨蘆聲慘，含悽鴈影寒。
有人江閣上，歛翠凭欄干。
聽琴
作者：趙汝鐩
朝代：宋

午睡誰扣門，隔籬喚童子。
童子走來報，一二琴道士。
摘茗烹沙銚，推窗拂石几。
高山流水音，屢彈不肯止。
我心本虛淡，無用宮商洗。
淵明未嘗絃，妙趣豈假此。
道士頗不樂，拂衣抱琴起。
胡教醵杯觀畫圍棋
作者：趙汝鐩
朝代：宋

山餚野蔌且隨宜，約定同來最怕遲。
朋友每思相聚樂，塵埃難得有閑時。
春回畫筆丹青軸，雹落文楸黑白棋。
醉客坐間誇俊逸，掀髯連寫數篇詩。
臨川縣治古桂兩大株與葉潜仲鄔文伯飲花下
作者：趙汝鐩
朝代：宋

雙桂相傳久，百年殊未衰。
樹聯鋪葉密，根老著花遲。
葩墜黏詩筆，香濃透酒巵。
月中但孤影，安得兩交枝。
舟中
作者：趙汝鐩
朝代：宋

繫纜停征棹，斜陽古渡頭。
風霜先遠客，天地獨扁舟。
水鳥衝開浪，汀鴻占斷秋。
在家貧亦好，何用出林丘。
舟中
作者：趙汝鐩
朝代：宋

離家俄十日，千里獨衰翁。
蓬響過雲雨，帆開逆水風。
新沙增岸脚，小港隠蘆叢。
客思難消遣，黄昏月一弓。
舟夜
作者：趙汝鐩
朝代：宋

夜泊楓林岸，江平萬籟收。
松崖猿裊月，蘆渚鴈眠秋。
軒冕儻來爾，林泉歸去休。
客愁正無奈，孤笛起漁舟。
苦吟
作者：趙汝鐩
朝代：宋

幾度燈花落，苦吟難便成。
寒窗明月滿，樓上打三更。
范園避暑
作者：趙汝鐩
朝代：宋

六月暑如炊，追凉此地宜。
棹舟荷柄颭，坐石竹陰移。
籌貫壺雙耳，鼎烹茶一旗。
小童供筆硯，醉客競賡詩。
茶罷
作者：趙汝鐩
朝代：宋

茶罷晴簷唱午雞，偶騎馿去過東溪。
酒餚分倩樵夫挈，筆硯專令童子携。
放目水亭欄獨倚，題詩僧舍壁新泥。
興闌歸問來時路，到處蟬鳴日已西。
荆渚書懷
作者：趙汝鐩
朝代：宋

明鏡明於月，白髮白於雪。
月照雪轉添，使我心斷絕。
連年事行役，曾不須臾歇。
陟岡脚雙繭，凌湖舟一葉。
五覿君山面，洪濤漲天闊。
重倚南樓欄，遠鴈逐雲滅。
西風落破帽，龍山酬九節。
摇鞭荆門去，蒙泉弄清潔。
游觀固不惡，奔走計則拙。
眠指幾千里，意者遂休轍。
困翮墮渚宮，因循入覊紲。
天涯寒苦早，袖穿手龜裂。
村沽酒力薄，連釂耳方熱。
矯首飛白雲，杳杳望吳越。
儒冠信誤身，鑄盡六州鐵。
荆門行
作者：趙汝鐩
朝代：宋

去年曾問荆門途，雞鳴狗吠民耕鋤。
摇鞭重來意慘澹，前日井邑今丘墟。
雲昏雨澀草堆碧，四野荒荒人跡疎。
深山扶携皆露處，骨肉蕩沒况室廬。
老農無力倚林卧，少定舉首來向余。
官人且坐待儂說，未說泗涕先橫裾。
老夫老豈識兵革，忽見遠近皆狂胡。
懸崖絕壁魚貫進，飛馬上下爭馳驅。
吾軍非是無身手，未鼓棄甲先奔趨。
時平廩帛官不計，戰勝爵賞官不辜。
進怯鋒鏑退焚掠，虜既難堪堪汝乎。
歸來未暇正其罪，官有金幣還招呼。
老夫莫曉軍旅事，但聞敗衄深嗟吁。
我聽其言爲蹙頞，含悽獨下西山隅。
金蓮似恨羶風染，蒙泉未洗血水污。
九秋半破明月夕，照我孤憤行繞壁。
天子嘗膽方仄席，微臣敢作楚囚泣，秋風一劔樓蘭國。
莊家
作者：趙汝鐩
朝代：宋

半掩柴門傍淺池，茅茨夾柳閙黄鸝。
舊倉坼去安新囤，新篠添來補舊籬。
煎茗吹爐呼幼婦，持箕掃地命童兒。
莊家無可將勤意，數片親舂糯米飺。
莊居
作者：趙汝鐩
朝代：宋

三四間茅屋，回環水石清。
雞催殘漏盡，月截半窗明。
好句枕邊得，浮名身外輕。
起來供日課，先遶藥畦行。
蒙泉行
作者：趙汝鐩
朝代：宋

二十年前客中都，壁間誰掛蒙泉圖。
天造地設有如此，果若所畫疑蓬壺。
御風來遊洞庭北，此境突兀眼前出。
荆門之外天下稀，翻思畫圖纔髣髴。
山根寒源月一泓，細流循沼曲折分。
天光倒影寫晴碧，對此洗我瀟灑心。
雲木枕崖影濕翠，金蓮鋪鏡葩在水。
流觴自是模蘭亭，山陰今日那得爾。
向暮深林啼子規，柳花作團貼水飛。
吟興未盡征馬嘶，他時清夢猶見之。
蒲澗行
作者：趙汝鐩
朝代：宋

君不見少君詫安期海上之棗，又不見坡仙詠安期宅邊之蒲。
棗失其種豈復得，蒲生於澗何時無。
澗流涓涓淺可涉，牽蔓披沙搜九節。
仙家自欲供仙餌，靈根不容凡齒齧。
循澗探奇巖石幽，瀑音迎耳鏘琅球。
陰壑常寒失炎熱，終日自雨鳴春秋。
振衣策足崔嵬頂，跨歷列缺凌倒景。
天風海濤撼宇宙，神清骨冷肝膽醒。
聲傳九霄景泰鐘，更上上方梯晴空。
兩眼有盡天不盡，滄溟浩與銀河通。
指顧神山似非遠，弱水誰云隔三萬。
乘風直到金銀臺，握手安期話蒲澗。
蝨
作者：趙汝鐩
朝代：宋

蝨形僅如麻粟微，蝨毒過於刀錐慘。
上循鬢髮貫紺珠，下匿裳衣綴玉糝。
呼朋引類極猖蹶，摇頭舉足恣餐啖。
晴窗曉捫屢遷坐，雨床夜搔不安毯。
急喚童子具湯沐，奔迸出沒似喪膽。
童子蹙頞代請命，姑責戒勵後不敢。
念其昔日到明光，曾遊相鬚經御覽。
蠶舍
作者：趙汝鐩
朝代：宋

每到蠶時候，村村多閉門。
往來斷親黨，啼叫禁兒孫。
不惜兼旬力，將圖終歲溫。
殷勤馬明祝，燈火謹朝昏。
行春
作者：趙汝鐩
朝代：宋

綠楊裊裊草萋萋，緩步行春獨杖藜。
搜蘂蜂兒透花骨，增巢燕子砌芹泥。
過溪野水衝橋版，覓路田塍穿菜畦。
松竹林間僧揖我，謁茶携手上招提。
西湖訪梅
作者：趙汝鐩
朝代：宋

久無梅信息，訪問到湖濱。
耐盡一冬冷，開殘千樹春。
臨流轉風韵，與雪鬭精神。
疎影暗香後，能吟有幾人。
訪上官道人庵
作者：趙汝鐩
朝代：宋

三十年居此，何嘗識酒葷。
柴扉人少到，草徑鹿同羣。
雨足添新瀑，山深有剩雲。
水瓢丹竈外，閑事不曾聞。
訪別胡倅留飲水閣
作者：趙汝鐩
朝代：宋

故人知我已膏車，折簡殷勤祝訪渠。
惜別怱怱留語笑，臨時草草治餚蔬。
密遮池面荷千蓋，斜插雲頭月一梳。
此夕憑欄又何日，鴈來莫惜數行書。
訪友人溪居
作者：趙汝鐩
朝代：宋

數間屋子壓溪光，百十喬松列翠行。
鶴爲聽琴朱頂側，鴨皆睡日綠頭藏。
後園遣僕鋤冬筍，隔岸尋僧度野航。
天色黄昏歸已晚，苦留夜話對胡牀。
訪友野外
作者：趙汝鐩
朝代：宋

雨意方濃改作晴，杖藜野外訪柴荆。
爭尋桑葉占蠶熟，退立田塍避犢行。
風過沙平收鳥迹，煙濃寺沒但鍾聲。
小童走報余將至，一笑松間倒屣迎。
訪子益
作者：趙汝鐩
朝代：宋

揀得溪山住，三間草屋低。
坐貧憂酒債，廢事悔棋迷。
壁壞何時補，詩成無處題。
留余余戒飲，白飯薦黄雞。
訪山中友
作者：趙汝鐩
朝代：宋

披荆踏石訪山友，野鳥驚人閙枯柳。
牧童爲我通姓名，一笑相迎鶴髮叟。
結茅倚巖屋數間，塵埃辟易不用帚。
竹厨貯書羅四五，土壁黏碑分左右。
山中新醅未堪壓，携手邀我沽村酒。
床前尚有著殘棋，忘記四圍關戶牖。
日斜扶醉同歸來，但見黑白子紛糾。
獼猴樹上周章走，莫是此曹來動否。
訪曇師
作者：趙汝鐩
朝代：宋

道人雲外住，小徑入庵幽。
幹老梅逾瘦，林疎竹自脩。
揀茶相伴煮，補線且停抽。
此事如何說，下山歸去休。
訪次張廣上人繼至
作者：趙汝鐩
朝代：宋

都不見塵埃，園扉傍水開。
晴茵鋪碧草，風彈落黄梅。
訪子因尋竹，呼童急辦杯。
詩僧相繼至，罷酒把茶來。
訪王廣文
作者：趙汝鐩
朝代：宋

未是閑時節，君言百念灰。
棲身庵竹石，適意杖莓苔。
人老無由少，春歸却解來。
呼兒烹苦笋，席地共銜杯。
訪皇甫道士
作者：趙汝鐩
朝代：宋

道人留淡話，竹院寂無聲。
沽酒童來緩，題窗詩已成。
海珍紉紫菜，仙品漬黄精。
移席臨簷月，焦桐膝上橫。
訪鄭隠君不遇
作者：趙汝鐩
朝代：宋

行盡櫪林村，柴門閉夕曛。
自來松下坐，閒想壁間文。
守樹猿偷果，窺山犬吠雲。
多應尋鶴去，祇隔暮溪濆。
訪隠者不遇
作者：趙汝鐩
朝代：宋

兩腋乘西風，送我上高岑。
竹根一泉通，石徑萬木森。
中有隠者居，敗屋莓苔侵。
山空人不見，雲滿掛壁琴。
兩鶴出候我，逢迎啄衣衿。
應酬久頗厭，走避不可尋。
誰伴山下去，明月升高林。
訪黄簿留飲
作者：趙汝鐩
朝代：宋

愛靜移家住水南，門排古木枕寒潭。
鶴翎漸長呼童翦，麈尾頻揮對客談。
旋切銀絲鱠鮮鯽，新嘗金顆擘香柑。
惜余戒飲難陪伴，舉白掀髯子獨酣。
談禪
作者：趙汝鐩
朝代：宋

禪僧晚相投，貌古似落魄。
說性說虛空，彫心苦摸索。
千百則公案，信口無一錯。
有蟬隔窗鳴，與僧恣酬酢。
僧喝蟬不知，僧怒蟬不覺。
蟬厭忽飛去，僧語無處著。
呼兒掩柴扉，請僧自行脚。
謝人送端硯水沉
作者：趙汝鐩
朝代：宋

屏迹山林絕往還，忽傳軍將扣雲關。
十年憶別湖湘外，五朵驚飛几案聞。
硯寄下巖鸜鵒眼，沉分上岸鷓鴣班。
墨磨煙麝香橫霧，搜索詩腸愧我慳。
讀離騷
作者：趙汝鐩
朝代：宋

琅然醉讀離騷經，一鶴聞之來中庭。
童子屢麾不肯去，直湊樽前側頂聽。
豐城道中
作者：趙汝鐩
朝代：宋

雨後泥深馬費鞭，看來遵陸豈如船。
人行灘過無多水，鴈带雲飛不盡天。
束擔侵晨離故縣，算程明日至臨川。
長安鍾鼓何時聽，東望猶爭路一千。
贈定上人
作者：趙汝鐩
朝代：宋

談禪皆是病，參請不須忙。
且看諸尊宿，相傳甚藥方。
贈悟上人
作者：趙汝鐩
朝代：宋

怪來趨向別，乃是拙庵孫。
秋色添禪寂，松聲奪俗喧。
路行須避蟻，飯剩或呼猿。
單鉢隨緣住，尋常懶出門。
贈慈上人
作者：趙汝鐩
朝代：宋

踏遍叢林後，歸來隠石崖。
任梅斜到牖，聽竹長侵街。
掛壁塵堆笠，穿山雲惹鞋。
真機須要悟，餘事是持齋。
贈閭丘廣文
作者：趙汝鐩
朝代：宋

奔走異軌轍，聚散水上萍。
誰知風月夕，同登藕花亭。
駒隙晝夜駃，塵埃鬢俱星。
朋舊半埋玉，念此慨頹齡。
天涯幸合席，相對談飄零。
昔別君韋布，照眼袍今青。
羣兒儼成行，誦書如建瓴。
瞳人紛炯炯，捧斚傾綠醽。
溪茹芹蓴美，秋核查梨馨。
開口笑豈易，主人愁罄缾。
命僕更沽覓，痛飲俱忘形。
明日又分袂，眠食加丁寧。
贈隠居
作者：趙汝鐩
朝代：宋

遶屋垂垂柳，當軒小小江。
買魚尋晚釣，浮蟻倒春缸。
山近雲侵坐，月來梅印窗。
隠居誰似子，不羨鹿門龐。
踏雪
作者：趙汝鐩
朝代：宋

玉壺一色天漫漫，亂雪飛春減却寒。
屑瓊篩瑰塞宇宙，柳絮如拳輥作團。
却愁花木不禁冷，携筇問訊遍玉欄。
老柯樛枝幸亡恙，紅苞半吐怯牡丹。
更憐脩竹壓欲折，扶持敲撼聲珊珊。
似醉忽醒僵忽立，森然再植青琅玕。
群兒幻出兩獅子，頃刻堆削了不難。
手持朱橘炯電眼，并刀巧剪金鈴安。
老夫童心也自愛，卷簾移坐忍凍看。
一杯暖寒不可再，饑腸轉雷未朝餐。
踏青
作者：趙汝鐩
朝代：宋

四野春工遍，柔風動賞心。
踏青喧柳陌，舉白醉花陰。
迎仙引
作者：趙汝鐩
朝代：宋

羽人窟宅壓滄溟，崑崙閬風天墉城。
紫蘭絳節跨彩鳳，殷勤傳命邀同盟。
七月七日凉秋霽，千官鏘珮森幢衛。
王母雲車九色龍，上元霜袍三角髻。
劉徹屏息迎兩仙，兜香塗門高馥天。
星裳黼衮自酬酢，方朔窺窗不敢前。
金漿玉醴濯凡腹，紅顆絢飣蟠桃熟。
宴酣樂奏瑶池音，琅璈子登笛雙成。
乞憐請藥承華殿，教戒丁寧先自反。
三尸欲脫毋淫亂，五性盡捨更勤儉。
各出數語鍼膏肓，此是長生度世方。
徹心未悟益猖狂，萬八千里周遐荒。
少翁欒大誅相繼，海上何日無方士。
五柞宮中夢斷時，銅盤玉露胡爲不起死。
送仲久之京口
作者：趙汝鐩
朝代：宋

纔歸又東去，且道幾時還。
算路亦差遠，緣君不耐閑。
江城登鐵甕，煙寺認金山。
我昔經行地，詩牌掛壁間。
送同官葉榷院造朝二首·其一
作者：趙汝鐩
朝代：宋

新制重分司，誰云筦榷卑。
鵬摶終可料，鷃笑彼何知。
細滿豈無待，橫飛亦未遲。
催班天上去，黄色已浮眉。
送同官葉榷院造朝二首·其二
作者：趙汝鐩
朝代：宋

滿歲塵埃共，交情骨肉親。
我猶京口客，君已日邊人。
波及無忘晉，渠成亦利秦。
西湖約携手，兩岸柳摇春。
送同年李教秩滿歸閩
作者：趙汝鐩
朝代：宋

鴈塔同題久，相看兩鬢皤。
功名皆分定，安樂直錢多。
絳帳歸來後，青山住得麽。
時流推老筆，冊府欠編摩。
送奇仲過霅川
作者：趙汝鐩
朝代：宋

少年湖海氣，近又負詩名。
今忽擔簦去，誰非倒屣迎。
雨茶烹顧渚，春酒醉烏程。
有句茅亭著，蘋風洲上生。
送季逢過湘中
作者：趙汝鐩
朝代：宋

虀鹽三十載，刻苦戰文場。
燈火簡編夜，江湖髭鬢霜。
鴈聲隨掛席，秋色欠遊湘。
歸日無他物，惟詩滿古囊。
送宗上人歸閩
作者：趙汝鐩
朝代：宋

頂笠遍參請，平生志甚勤。
耳方離嶽瀑，眼已接閩雲。
宿嶺星辰近，渡溪煙霧分。
勸師早休歇，禪不在多聞。
送彥東還湘
作者：趙汝鐩
朝代：宋

湖南多爽處，羨子片帆還。
秋影清涵水，煙痕淡著山。
蘭風香楚佩，竹淚冷湘斑。
見說誅茅地，江頭只數間。
送曹深叟之越
作者：趙汝鐩
朝代：宋

幾時重握手，未可便輕離。
路指千巖去，程寬一月期。
捫蘿窺禹穴，剝蘚讀曹碑。
必自蘭亭過，方當春暮時。
送林伯虎除國子監丞赴闕·其一
作者：趙汝鐩
朝代：宋

山房高千仞，上與青雲齊。
日從二仙遊，兩耳湔是非。
北窗正齁䶎，鋒車扣巖扉。
猿鶴競作色，山人忘我爲。
林泉雖云樂，出處蓋有時。
平生經綸胸，憂國兩鬢絲。
江天炯少微，安得不振衣。
送林伯虎除國子監丞赴闕·其二
作者：趙汝鐩
朝代：宋

璣衡占東南，老人方昭回。
明庭聚耆德，公難卧蒿萊。
行行出東門，丹心趨玉階。
雪棹乘興爾，雲岫何心哉。
了却濟世緣，應念金石臺。
天街躍馬餘，就訪孤山梅。
和靖有兩鶴，他日騎歸來。
送沈推赴官婺女
作者：趙汝鐩
朝代：宋

子抱風雲志，吾同筆硯遊。
衆皆尊大手，老尚客諸侯。
清逼雙溪水，句涵三洞秋。
儉僚非所處，有路在瀛洲。
送端叔遊淮
作者：趙汝鐩
朝代：宋

堂堂玉立鬚垂腹，談論逢人見肺肝。
手弄七絃琴韵古，腰橫三尺劍光寒。
但將計策尋知己，肯學閭閻爲覓官。
烏幕聞君定羅致，別樽不復話儒酸。
送絜齋倉使袁都官歸班
作者：趙汝鐩
朝代：宋

六轡按部朝出關，郵鈴插羽夜趣還。
詔字天飛紫泥濕，一點郎星歸拱北。
鄉來翻動大壑魚，致君堯舜真須臾。
金甌未啟請麾去，旋頒漢節登范車。
先生有道出洙泗，派分象山接洛水。
振鐸重席闡聖傳，此心之外無二理。
先生有才輩伊周，胸襟百萬森戈矛。
新亭肯作楚囚泣，誓楫一念清神州。
此行豈但蘭再握，講帷欠公熙帝學。
火城照空沙堤新，堂印押班運籌幄。
絜齋牆仞世龍門，瓣香夙昔鑽仰心，邑債一了即歸耕。
但當拭目天上新經綸，日與漁樵擊壤歌太平。
送翼之過天台
作者：趙汝鐩
朝代：宋

天台山水窟，人道是仙家。
白鶴掛寒溜，赤城飛暮霞。
獨携筇杖過，莫畏石橋斜。
牢記經行處，歸來向我誇。
送聰上人歸四明
作者：趙汝鐩
朝代：宋

辦得四方遊，孜孜討入頭。
歸雲起齋鉢，高浪送行舟。
笠戴天童雨，鞋穿雪竇秋。
平常心是道，莫更問人休。
送胡判官赴官永嘉
作者：趙汝鐩
朝代：宋

君赴蓮池戍，離愁正值秋。
持觴送南浦，鳴櫓下東甌。
才俊推烏幕，風流訪謝樓。
欲窮奇絕處，須上鴈山頭。
送臨川王丞秩滿造朝
作者：趙汝鐩
朝代：宋

我來學製君哦松，數月握手臭味同。
君今南浦我送客，水萍風雲何怱怱。
別酒未釂白玉斝，椎鼓催發斜陽紅。
青霄迫逐不少借，指日便入明光宮。
祖鞭先著氣射斗，好吐平生經綸胸。
臨汝詩卷如束筍，殿閣正欠賡薰風。
自憐鱼遊沸釜中，羨君遇順如飛鴻。
願寄一語隨君東，問訊西湖南北峰。
送魯卿之九江
作者：趙汝鐩
朝代：宋

歸自瀟湘方半月，挑燈酌酒又分襟。
掛帆秋晚江湖客，握手歲寒松柏心。
湓浦水流清一派，香爐峰濕翠千尋。
西風遠想登臨處，日日携琴日日吟。
途中
作者：趙汝鐩
朝代：宋

雨中奔走十來程，風卷雲開陡頓晴。
雙燕引雛花下教，一鳩喚婦樹梢鳴。
煙江遠認帆檣影，山舍微聞機杼聲。
最愛水邊數株柳，翠條濃處兩三鶑。
遊劉園分韵得峽字
作者：趙汝鐩
朝代：宋

園林十畝餘，此邦人推甲。
匝谷篔簹浄，循沼芙蓉夾。
波暖遊鱼樂，機忘飛鷗狎。
劇談互揮麈，曲欄憑鬭鴨。
棋仙俱自負，國手未許插。
酒膽各稱雄，觥船不留呷。
半酣索分吟，韵嚴苦才乏。
枯腸搜欲斷，險字終難壓。
閣筆視諸公，詞源羨流峽。
遊曹園
作者：趙汝鐩
朝代：宋

先登東畔高亭子，洗却胸襟萬斛塵。
落片玉殘梅興盡，舊梢金吐柳芽新。
倚林困鶴聊休足，巡食饑烏不避人。
尚欲徘徊已燈火，歸騶屢趣入城闉。
遊目
作者：趙汝鐩
朝代：宋

遊目林坰信馬蹄，十來家住小橋西。
浮沉野水看晴鴈，唱和茅簷聽午雞。
菜要遮欄增舊塹，田分蔭注作新隄。
年豐米賤人人樂，農父相逢醉似泥。
過寶雲寺訪密師
作者：趙汝鐩
朝代：宋

寺纔三二里，曳杖且徐行。
晴塔松梢見，風鐘嶺半鳴。
樵夫分道過，僧子就房迎。
竹有千竿立，塵無一點生。
過曹家渡
作者：趙汝鐩
朝代：宋

數篙撐過渡，雨後水添肥。
山橘青迷樹，野花香襲衣。
哀鴻悽遠客，鬭雀墮斜暉。
童稚喧林壟，牛羊箇箇歸。
過黄園
作者：趙汝鐩
朝代：宋

黄家亭館人稱好，杖屨春風領客行。
開放園門千嶂入，愛他山閣一溪橫。
花迷粉翅雙飛蝶，柳露金衣百囀鶑。
酒後著棋聊適興，未須屑屑較輸贏。
遣愁
作者：趙汝鐩
朝代：宋

愁來無可奈，散策小橋東。
影轉松隨日，香殘花怯風。
煙霞詩興裏，天地酒杯中。
本自江湖客，生涯付釣篷。
遣意
作者：趙汝鐩
朝代：宋

要靜靜不得，風吹竹打簷。
欄摧呼匠葺，碑脫遣兒黏。
夜短睡常欠，天陰病轉添。
扶衰歸密室，更下面前簾。
適意
作者：趙汝鐩
朝代：宋

右傾老瓦盆，左持離騷經。
一杯讀一句，既醉還復醒。
好月飛入坐，伴飲到天明。
林下樂如許，鐘鼎鴻毛輕。
避暑
作者：趙汝鐩
朝代：宋

炎赫無逃處，如何得雨來。
雲生應有望，風捲又還開。
携簟尋池閣，傾醪注晚杯。
堆盤粲紅顆，味不減棱梅。
避暑溪上
作者：趙汝鐩
朝代：宋

不堪蝸舍暑如炊，何處清幽可杖藜。
未約客須先覓酒，要尋凉必去臨溪。
撐船訪洞林間港，坐石吟風柳下隄。
晚網得魚似湖白，鑾刀鱠玉搗香齏。
郊行同張宰
作者：趙汝鐩
朝代：宋

雨晴郊外共尋芳，細水交流注野塘。
花欲戀枝風不肯，柳纔舞影日還藏。
轉添老態難於健，看得閑時少似忙。
擬訪一僧共茶話，禪房扃鎖出遊方。
郴州鹿鳴宴
作者：趙汝鐩
朝代：宋

連科已占十名前，行聽鴻臚第一傳。
我俟合符留勸駕，君能摛藻預興賢。
湘山點化名千佛，郴嶺飛昇傚九仙。
此去瓊林天上宴，今朝先賦鹿鳴篇。
鄔文伯歸自邵陽
作者：趙汝鐩
朝代：宋

賓主西遊久，賡詩日日傳。
交情誰似此，歸興忽翩然。
楚岸猿吟樹，湘江月載船。
我窮君更甚，相助愧無錢。
鄭氏莊
作者：趙汝鐩
朝代：宋

莊居深僻處，敲戶小童譍。
此地清如許，前時到未曾。
柳腰金裊娜，苔髮翠鬅鬙。
山上茅亭子，扶衰爲一登。
酬曹戶
作者：趙汝鐩
朝代：宋

奔走塵埃久，還山每嘆遲。
歲華驚鴈到，心事獨鷗知。
夜對樽前月，晝尋花下棋。
閑中滋味好，但欠子論詩。
醴陵道中
作者：趙汝鐩
朝代：宋

入得湖南界，皆嫌堠子長。
煙巖松葉暗，風陌稻花香。
橋斷人迂路，車鳴水卷塘。
宿程雖不遠，木杪已斜陽。
醵飲
作者：趙汝鐩
朝代：宋

出城二里野人居，最愛園亭傍室廬。
墨湧清池聚科斗，雪明碧嶂過舂鉏。
興來醵友尋詩酒，忙裏携盤但醢蔬。
新創小軒尤更爽，百來竿竹間椶櫚。
醵飲劉園
作者：趙汝鐩
朝代：宋

隨意携盤饌，毋煩事禮文。
燕飛衝幕過，鶑語隔牆聞。
興自樽前發，韵從花下分。
詩成似供課，醉墨競紛紜。
野望
作者：趙汝鐩
朝代：宋

一天秋色遠，千里病眸寬。
野曠牛羊小，樓高風露寒。
掃愁嫌酒薄，少事欲心安。
溪友門前過，留魚薦晚餐。
野步
作者：趙汝鐩
朝代：宋

雨收日薄春容嫩，步步東風桃李蹊。
香遞深林疑麝過，聲傳幽谷認鶑啼。
路摧迂步行荒草，橋斷褰裳涉淺溪。
歸遇田翁醉邀我，旋教買酒旋烹雞。
金山
作者：趙汝鐩
朝代：宋

自古稱浮玉，更名爲得金。
一山藏寺腹，雙塔立江心。
淮浙中流斷，風煙四岸侵。
夢回禪榻悄，月午聽龍吟。
銅雀臺辭
作者：趙汝鐩
朝代：宋

屋一百間臺十丈，岧嶢突兀九霄上。
明月空照八尺床，幾點酸風摇繐帳。
離宮金鎖掣不開，美人紅粉今成灰。
蘭麝分恩銷餘馥，銅雀飛去無時回。
太官朝暮薦酒脯，迷魂尚愛殘歌舞。
戀戀西陵一抔土，上馬橫槊平日詫英武。
隠者
作者：趙汝鐩
朝代：宋

卓庵遠入深林去，生怕世人知得處。
四邊剩却許多雲，重重塞斷山前路。
隴首
作者：趙汝鐩
朝代：宋

隴首多逢採桑女，荆釵蓬鬢短青裙。
齋鍾斷寺雞鳴午，吟杖穿山犬吠雲。
避石牛從斜路轉，作陂水自半溪分。
農家說縣催科急，留我茅簷看引文。
雨過
作者：趙汝鐩
朝代：宋

一霎荷塘雨，明珠翠蓋擎。
柄危難得穩，稍側便須傾。
雪中尋僧
作者：趙汝鐩
朝代：宋

尋僧同踏雪，握手上鐘樓。
初下寒飄屑，纔濃風輥毬。
水波糊紙閤，春乳泛茶甌。
片片看來好，龐公有話頭。
雪中徐檢法約登城樓不果
作者：趙汝鐩
朝代：宋

今年一雪恰一月，天工弄巧寒饕餮。
朔風吹碎洞庭浪，細結瑶花遍銀闕。
倚杖測試三尺强，平陸皓皓失凹凸。
梅梢模糊裹寒香，鳥影伶俜棲凍葉。
有客約上城南樓，膏吾車兮俄復輟。
呼兒反關袁安巷，小窗風味寒於鐵。
未須金帳斟羊羔，薄酒也能春兩頰。
三杯五杯亦徑醉，曲肱一枕香雲絕。
夢裏騎馿過灞橋，記得新詩醒時說。
雪中觀客夜博
作者：趙汝鐩
朝代：宋

積雪深一尺，堆瓊迷山扉。
豪客夜排闥，挑燈紅爐圍。
成梟呼五白，轉勝賞四緋。
舉觴無不釂，寒深酒力微。
姑置博與酒，劇談木屑霏。
坐久更寖闌，疎鐘到簾幃。
雪後徐廣文招同官小集分韵得明字
作者：趙汝鐩
朝代：宋

瞰江亭館約登臨，雪後憑欄景倍清。
波面玉虹千丈霽，寒邊冰鏡十分明。
放懷共恨添杯少，分韵俄驚擊鉢成。
對弈不知誰勝敗，醉中但聽子丁丁。
雷潭寺
作者：趙汝鐩
朝代：宋

憶昔登臨日，今經二十年。
崢嶸新棟宇，黼黻舊山川。
魚響潭翻浪，鳥飛風送船。
穴空龍已去，鱗爪跡依然。
響卜辭
作者：趙汝鐩
朝代：宋

三六乘鸞初嫁君，琴瑟朝暮誓不分。
酒酣使氣浪自許，片舌儀秦弄風雲。
東吳西蜀幾千里，鴈來數年無幅紙。
有便我必寄錦牋，豈應皆沉石頭水。
酸風一點淚兩行，憑欄瞥過雙鴛鴦。
霜花迫簾冷蠟焰，雨梧傍枕敲銀床。
乞靈每日扣巫祝，更向靜處聽響卜。
人言卯夜驗不差，又言元宵應尤速。
二說果如神，俱占敢厭頻。
齋心通我意，側步潜我身。
或坼翠幌視，或靠綠窗避。
兩夕行人語，字字還家意。
羅襪走褪奔繡幃，懽喜無地魂天飛。
小兒放嬌來牽衣，抱我門前接爺歸。
題下陽懷沈叔忱
作者：趙汝鐩
朝代：宋

夜雨曉方歇，薄霧隨征車。
喬松二十里，翠微三五家。
雙燕教羣雛，一牛馱兩鴉。
故人不可見，回首天之涯。
題及之後山新築茅舍
作者：趙汝鐩
朝代：宋

瀟灑人間世，柴門夾兩槐。
詩僧恰方去，俗客不曾來。
翠合苔初長，紅嬌杏半開。
南邊許多地，臘月竹須栽。
題合江亭
作者：趙汝鐩
朝代：宋

石鼓山頭一小亭，乾坤萬里眼雙明。
雖因刺史能尋勝，不遇昌黎豈得名。
衡嶽雲開秋洗碧，蒸江湘合水爭清。
書巖莫辨當時字，空積塵泥野草生。
題戴洪甫愛竹軒
作者：趙汝鐩
朝代：宋

竹癖難憑俗眼看，琴書靜對翠光寒。
秋聲鳴屋風初度，夜影翻牀月半殘。
天乞幽人供嗜好，日呼稚子報平安。
窗前幸有閑田地，分我雲梢四五竿。
題會稽用林帥侍韵
作者：趙汝鐩
朝代：宋

東越乾坤到眼邊，亂雲連壑草迷川。
五更城落千巖月，萬頃湖開一鏡天。
鼓角聲殘秦望曉，樓臺影濕卧龍煙。
舊時太史登臨處，每想風流爲慨然。
題村舍壁
作者：趙汝鐩
朝代：宋

柔風十里日曈矓，雨後陂塘野水通。
兩岸柳煙籠曉綠，數枝桃露滴春紅。
明知鍾鼎衆皆羨，到了山林味不同。
田父殷勤邀我坐，一盂白飯一盂菘。
題王才叔南館
作者：趙汝鐩
朝代：宋

南館著隠士，幽爽似僧舍。
島紅野花繁，岸綠垂楊亞。
人行鳥不驚，客至鶴先迓。
林深自無暑，月到更宜夜。
傾樽對賢聖，飛筆追鮑謝。
興來即散策，無時不得暇。
題莊舍壁
作者：趙汝鐩
朝代：宋

水深荷較晚，地僻草偏多。
佇立風前聽，樵夫隔隴歌。
題萊公泉
作者：趙汝鐩
朝代：宋

馬鞍山下倚吟鞭，慨想前賢古道邊。
健筆南軒三大字，高風相國一泓泉。
征途著句雖無暇，詩版留名自可傳。
寺主相邀觀石刻，呼童汲水取茶煎。
飲通幽園
作者：趙汝鐩
朝代：宋

典却身上鷫鸘裘，買酒領客尋清遊。
欲洗胸襟塵萬斛，快上青雲展秋眸。
晴沙翳天風動地，挈壺卷席移通幽。
一沼鏡浄清可掬，千竿玉立塵不留。
拒霜兩岸花爛熳，紅蓼錯雜爭開秋。
人生適意未易得，癡兒了事何時休。
陶寫豈必在絲竹，山有鳴禽水游鯈。
酒酣題蕉競新句，景物辟易困雕搜。
一梳凉月插空碧，樓頭暮角催歸騶。
雙桂餘葩尚堪摘，便道肯訪勿翦不。
飲馬長城窟
作者：趙汝鐩
朝代：宋

烏騅馬，紫游韁，戍夫一鞭天一方。
揆程想過長城下，思古築役摧人腸。
白骨如雪浸水窟，骨上猶带秦時血。
雨打風吹宇宙腥，君渴莫飲救馬渴。
衣適寒暄飯加餐，省酒戒勿離軍門。
鴈來不惜數行字，鴈回我亦寄平安。
自從君出與君別，怕聽砧聲怕見月。
細思人生能幾何，未卜彼此俱白髮。
官有好爵與爾靡，萬死一生方得之。
不如更戍聞早歸，百年鄰里誇齊眉。
馬上口占
作者：趙汝鐩
朝代：宋

平林塗煙山擎日，晚征漠漠客愁集。
浮生隙駒忙裏過，虛名塞馬眼前失。
古來戰場莫回首，一成一敗骨俱朽。
柳岸人家摇酒帘，不妨小停春風鞭。
黄幹見約小飲就宿
作者：趙汝鐩
朝代：宋

病後何人慰寂寥，長鬚持簡忽相招。
溪山見說爲樓爽，杖屨寧辭去郭遥。
柳絮一天晴舞雪，松聲十里夜聞潮。
談詩直到疎鐘動，酒困頻將茗椀澆。
黯淡
作者：趙汝鐩
朝代：宋

黯淡四山暮，凄凉千里秋。
功名常嘆老，衰病豈禁愁。
孤鴈影誰伴，亂蛩吟不休。
一身天外客，雲盡是鄉州。
水心新居
作者：趙汝鐸
朝代：宋

開扉待嘉客，沽酒解閑愁。
半夜秋霖歇，滿塘寒水流。
風聲生葉底，月色在沙頭。
憶著鱸魚美，松江有舊游。
元蘇二公祠
作者：趙汝馭
朝代：宋

春祠當上巳，新像合蒼城。
慨想交鄰意，兼懷過客情。
宅遺環水碧，驛带古楊湆。
天上文星會，人間弦誦聲。
句
作者：趙汝馭
朝代：宋

唐僧逢漢寶，山洞得天名。
可賦庵
作者：趙汝馭
朝代：宋

舊題可賦足幽深，手植疏梅有石心。
當日和羹人不見，竹風疑是讀書音。
法安寺
作者：趙汝馭
朝代：宋

四山圍一寺，勝地出花封。
秀竹辭春籜，晴雲生夏峰。
僧閑流水檻，村急夕陽舂。
與客下山去，鶴歸猶带松。
石樓
作者：趙汝馭
朝代：宋

歷井捫參跬步行，直排閶闔叫雲扃。
着身高處不知險，回首看時方始驚。
世界三千藏粒粟，江湖萬里付浮萍。
何須更跨揚州鶴，穩御仙軿朝帝京。
見日庵
作者：趙汝馭
朝代：宋

莫把桃花誤世間，日方明處隠尤難。
道人辦得心堅固，好向飛雲頂上安。
雲峰庵
作者：趙汝馭
朝代：宋

一庵移向白雲深，丁卯年來住至今。
鳥哢蟬鳴俱過耳，心如鐵石髮如金。
三用韻答饒計使
作者：趙汝騰
朝代：宋

郡凋亦辦七茶綱，不似霜臺雀舌香。
上美爲元包錫貢，殘膏分丐雪翻嘗。
三爲大有天王饗，二得坤中臣道方。
退食自公味公賜，狂吟牽動璟心腸。
乙卯仲春丁奠畢作素王頌一首呈承祭之士頌曰
作者：趙汝騰
朝代：宋

於穆素王，天縱將聖。
小用于魯，振挈綱領。
萊兵面却，齊人退聽。
三都隳姦，兩觀鋤佞。
市無飾賈，朝無亂政。
少壯悉遜，道塗不競。
曲阜大治，諸侯交儆。
女樂間之，可以出迸。
俟膰不至，于衛之境。
留不暖席，去復俄頃。
幾圍于匡，幸釋以甯。
歸主蘧瑗，耻居次乘。
彷徨過宋，流離在鄭。
魋惡習禮，木不留影。
立郭東門，纍然誰省。
在陳徘徊，弗授寸柄。
河水洋洋，不渡者命。
蒲盟止兵，蔡懼設穽。
楚尼書社，彼哉讒勝。
轍環靡歸，不容何病。
十有四年，魯復來聘。
亦莫果用，六經是訂。
易繫禮編，詩刪書定。
私淑三千，弦歌雩詠。
維持太極，與天地並。
賢於堯舜，功用之盛。
專饗南面，此感彼應。
籩豆牲牢，庭燎輝映。
萬有千載，垂于祀令。
承祭儒紳，孰敢不敬。
何以事之，存心養性。
偶見孟博送仲久詩章輒題二絕代贈·其一
作者：趙汝騰
朝代：宋

扁舟乘興山陰道，春半園林雪未消。
便解貂裘從我在，小窗幽寂共簞瓢。
偶見孟博送仲久詩章輒題二絕代贈·其二
作者：趙汝騰
朝代：宋

且看青山覆白雲，悠悠世事謾知聞。
扁舟却絕長江去，回首紅塵路欲分。
再用韻
作者：趙汝騰
朝代：宋

天生神醴地生材，曾感當年鸑鷟來。
釣水取清芳酷烈，採山可茹味徘徊。
能招霞侶雲中笑，得奉龍顔食後盃。
細品第三綱最勝，人間雙井當輿臺。
再用韻答
作者：趙汝騰
朝代：宋

不羨叢菊并二螯，羨君出語真俊豪。
崛奇退之石鼓句，清逸永叔廬山高。
壯懷傾倒湧泉寺，健筆噓吸滄海濤。
後期進步登大頂，上續風雅卑莊騷。
再用韻答
作者：趙汝騰
朝代：宋

敬簡如翁吾所慕，即之目擊道斯存。
斥歸借卧平泉石，倦出幾名傲吏園。
早日寒齋令尚友，近來徑坂寄傳言。
文山歲晚梅如雪，擬約龐公到鹿門。
再用韻答
作者：趙汝騰
朝代：宋

當年骯髒厄伊優，身寄枌榆宅尚浮。
芝鳳未肦羔屢聘，檣烏將發燕難留。
朝廷終念孔文舉，里社回思馬少游。
煙霧滄波休健羨，吾儕嫠緯莫忘憂。
再用韻答謝石嶼庾使
作者：趙汝騰
朝代：宋

一翁閒伴兩星臺，亭畔看花花半開。
我盍歸田垂釣隠，公行持橐侍鸞迴。
流鶑似避宮粧靚，黄鵠曾將蜀種來。
二妙賡酬康濟手，橫舟句好相推萊。
再用韻答饒計使
作者：趙汝騰
朝代：宋

周原愔愔隸臺綱，茶篚馳供玉食香。
貢重鄭男難並列，品珍考叔未曾嘗。
乳花烹就分清貺，英草吟成屬大方。
後蔡前丁同入諷，令人懷古九迴腸。
再用韻答高茶使
作者：趙汝騰
朝代：宋

凡卉千山未吐芽，天生靈草瑞天家。
漕修貢事東西廨，使起英流南北涯。
諫苦固應疏汲黯，品高終必相王嘉。
老衰不辦茶歌獻，但誦周原遠有華。
再用韻賀計使高耻堂建臺得雨
作者：趙汝騰
朝代：宋

皇華都騎訪陳人，似灑仙瓢助守臣。
亭午建臺申大雨，作霖用汝澤先閩。
物情是處皆忻吐，吏習從今一洗新。
陝事早知付韓范，堯夫定不歎天津。
再答·其一
作者：趙汝騰
朝代：宋

西州名品萃東臺，特爲光風連夜開。
春事三分元未半，詩腸一日九周迴。
雨中有淚坡吟盡，馬上霑花甫醉來。
郡塢數株寥落甚，園丁愛護剪荒萊。
再答·其三
作者：趙汝騰
朝代：宋

孤風獨上子陵臺，藻思天然頃刻開。
銀燭不妨花下照，鐵心肯向賦中迴。
休懷濯錦江邊夢，早應築沙堤上來。
急裹紫霞望公至，也教凡卉識仙萊。
再答·其二
作者：趙汝騰
朝代：宋

人間姚魏總輿臺，獨占神仙上品開。
絕代詞華三峽倒，當時諫草九天迴。
晚晴大白簷前舉，春暖小車花下來。
筆補浣花溪畔老，吟工壓倒北山萊。
別伯輿新鄱陽廣文
作者：趙汝騰
朝代：宋

特爲予來冬復春，重尋舊話續新聞。
諸儒學北今誰嗣，獨步斗南猶有君。
精舍諸生朝問道，郡齋一叟夜論文。
縶維不可成分袂，搔首江東日暮雲。
勉癸丑新進士
作者：趙汝騰
朝代：宋

霞州守吏慶筵開，喜爲朝家得俊材。
九曲山川增氣槩，八元人物照樽罍。
讖佳將報淮沙合，文煥新迎御扁來。
不朽榮華軒冕外，君看雲谷勝雲臺。
又再用韻和
作者：趙汝騰
朝代：宋

後期採菊約新酬，笑指西風帽戀頭。
陸羽久仙泉水在，紫芝何代寺峰留。
霞邊野霧供吟嘯，澤畔歸鴻免歎愁。
愧乏登高能賦手，陪公後乘寫清遊。
又和饒計使丹青閣韻
作者：趙汝騰
朝代：宋

久聞傑閣願今酬，亭午登臨到上頭。
二水清澄新雨霽，衆峰蒼峭凍雲留。
擬賡場圃詩人句，休負煙波墨客愁。
信使偕行原隰耀，仙山多謝約同遊。
句·其一
作者：趙汝騰
朝代：宋

陽萌知獨復，歲寒見孤潔。
句·其三
作者：趙汝騰
朝代：宋

芳草綠邊陋鸚鵡，楊花飛處避河豚。
句·其二
作者：趙汝騰
朝代：宋

蕙菊未開傾竹葉，柴桑有夢繞籃輿。
呈竹湖李端明
作者：趙汝騰
朝代：宋

淳祐清忠推杜李，巋然名德頼公存。
歲時闊會英耆社，風月稀游獨樂園。
一榻自觀心主靜，諸賢欲扣我忘言。
僕歸借屋西湖畔，半載才能兩造門。
和史繡使瑞梅韻
作者：趙汝騰
朝代：宋

憶昔朝旌別未央，逋仙風味飽嚌嘗。
繡衣來酹東濤月，清節更餐南雪香。
姑射真仙陪直指，綠華再萼瑞高堂。
蓬萊花使傳春信，早晚芝書趣覲王。
和徐徑坂·其一
作者：趙汝騰
朝代：宋

我敬楳埜翁，治郡如元結。
一朝殉國死，黄壤恨誰雪。
赤輸陳蕃心，碧化萇弘血。
銘筆得柯仙，羣陰消蟋蟀。
和徐徑坂·其二
作者：趙汝騰
朝代：宋

予歸假闔廬，守曰於我館。
風雨已遁逃，雲山况奇觀。
徑坂形聲詩，蓬萊名遂遠。
求仁居之安，是宅靡有間。
和徐徑坂帛詩韻併約徐立大同賦
作者：趙汝騰
朝代：宋

謁想仙姿詩見之，壇高屈宋隸吾麾。
在邦無怨仁何怨，與世多違道不違。
一魯丈夫獨儒服，百曹相國漫戎衣。
折衝人物山中隠，誰佐君王立德威。
和徐徑坂衡陽使君韻題漁莊煙雨
作者：趙汝騰
朝代：宋

列子御風旬五日，莊周稱壽八千秋。
歸歟烟雨濛濛景，萼集班衣賸勸酬。
和徐徑坂韻二首·其一
作者：趙汝騰
朝代：宋

玉柯仙管頻念我，大書束縑濃墨斑。
寄情縹渺江海際，匠語慘澹雲烟間。
燃藜太乙中夜照，垂釣客星清晝閒。
觀公舒卷皆以道，仁智山靜水潺湲。
和徐徑坂韻二首·其二
作者：趙汝騰
朝代：宋

學者山斗吾徑坂，杜門養志衣萊斑。
孤峰度越青雲上，一世失得浮埃間。
鳳鳴思誠頻遺訊，龍卧草廬相對閒。
三賢鼎立名師友，衢江萬古身潺湲。
和韻詗徐徑坂
作者：趙汝騰
朝代：宋

聖斷鋤姦不大聲，傳聞側席遲幽人。
人今天民之先覺，幡然風俗還振振。
和饒計使北苑焙觀貢品
作者：趙汝騰
朝代：宋

使華金掌冠卿材，曾侍紅雲一朶來。
龍井爲君增洗濯，鳳山來客小低徊。
膏翻玉雪團香帖，味篤金蘭共酒盃。
計相他時踵龐老，席前敷奏記東臺。
和高計使郊行
作者：趙汝騰
朝代：宋

春光物色伴揚班，晝出城南暮入閽。
轉蕙風吹禊亭竹，採桑日照女筐蘩。
清游得共皇華醉，妙語能追紅藥翻。
一任鵑鳴芳自若，坐間嘉客意同原。
因遣鄉書贈姜山嗣師
作者：趙汝騰
朝代：宋

近市依湖十里間，扁舟朝往暮能還。
莫教老圃翻鋤盡，留我他年葬骨山。
壽史刑使
作者：趙汝騰
朝代：宋

岷峨儲英賢，一例皆家食。
公亦淹海角，麾節猶赫奕。
七閩政多幸，福星照南極。
輕裘鎮鈴閤，使斧光衛戟。
門弧初度臨，和氣徧阡陌。
宿雨洗瘴氛，朔雲報寒色。
前期爲重九，後期爲至日。
中間産蜀珍，天意扶陽脈。
願言愛剛健，他日壽王國。
壽史刑使
作者：趙汝騰
朝代：宋

羨公博學今揚雄，未許蜀珍專瑞蜀。
喜公奉使今鮮于，又見福星來照福。
我初敬公因讜疏，萬言批鱗折五鹿。
我轉敬公緣清操，高吟放鶴孤山麓。
今茲仗斧更仁厚，庭草不鋤生意足。
憂時兩鬢白髮增，愛賢一念緇衣篤。
衰予歸卧西河上，都騎時來尋澗谷。
清言竟日無盡藏，想見胸中幾天祿。
若人盍置論思地，垂弧定有鋒車趣。
去年五言稱公壽，今年笑指湖山綠。
壽致政徐光祿
作者：趙汝騰
朝代：宋

易躋廿四中書考，難聚三千聽講生。
入侍親庭爲一笑，方瞳弘景轉精神。
夢徐徑坂
作者：趙汝騰
朝代：宋

誰云姑蔑遠無諸，夢繞柯僊抱膝廬。
我得閒中繙魯語，公應靜裏玩羲圖。
雷猶地伏陽新復，雲向天升雨可需。
好倡諸賢爲時出，只容衰嬾老西湖。
奏徑坂尊公致政盛德於上就以詩報之
作者：趙汝騰
朝代：宋

拜疏歸田學老農，天高未肯聽衰翁。
逸民且舉邵康節，有子併稱程大中。
給札說書皆御墨，教忠錫爵勵羣工。
老臣只代臣頤請，頤不祈恩何自通。
寄仲節金華牧二首·其一
作者：趙汝騰
朝代：宋

猶記衰翁佩印初，曾將四學勸羣儒。
只今郡守西山後，好勉人人誦呂朱。
寄仲節金華牧二首·其二
作者：趙汝騰
朝代：宋

傳聞議論異柯山，辨難何妨莫失懽。
試取景仁與君實，中和問答幾書看。
寄六湖陳如晦
作者：趙汝騰
朝代：宋

琴劍前時爲我來，志同道合味悠哉。
每憐一水馬頭險，惜放斯人鷁首回。
魯語手箋應畢卷，汾亭指授想多材。
不知肯踐詩盟否，菊已凋零梅又開。
寄徐左司·其一
作者：趙汝騰
朝代：宋

紫洲洲上得詩筒，展誦青霞在眼中。
白首漫郎應號叟，黑頭永叔早稱翁。
寄徐左司·其二
作者：趙汝騰
朝代：宋

人皆山斗瞻吏部，誰敢文章近左司。
君看玉池金鯽句，盡刊腥腐带僊姿。
寄徐端友立大壽其母夫人
作者：趙汝騰
朝代：宋

英英二徐，名德之雛。
早從爛柯，知所步趨。
南陔子職，夙夜盡劬。
九日黄花，采采盈裾。
請壽堂萱，大年方壺。
龐眉髮鶴，重錦軒魚。
母詔子前，問學勉諸。
參匪直養，心傳泗洙。
誠身悅親，授伋著書。
子曰懋哉，益厲厥初。
榮多遺母，文繡不如。
戲舞樽前，母爲笑娛。
我寄四言，俾陳座隅。
寄新衡陽徐使君左司山長
作者：趙汝騰
朝代：宋

醉墨淋漓天地間，誰知大德不踰閑。
世無孔子今希孔，國有顔淵易鑄顔。
多士龍門一喬岳，斯文牛耳兩名山。
暮春九曲峰前水，一笑風雩氣象還。
寄李頤老
作者：趙汝騰
朝代：宋

易說刊成未，心傳自法雲。
寄聲揚舶使，一力主斯文。
寄李頤老
作者：趙汝騰
朝代：宋

清苦推洪毅，人今合古求。
道東吾所敬，學北子爲優。
夜氣存無餒，晨餐缺不憂。
時來同析理，相對一茶甌。
寄盧玉堂武子
作者：趙汝騰
朝代：宋

建上文忠音響絕，爾來復說蔡翁盧。
君歸南浦顔無怍，我老西河道不孤。
空有寸心馳記室，絕無一字到中都。
吟成遣寄嗟何闊，開卷應嗤此叟迂。
寄程滄洲
作者：趙汝騰
朝代：宋

山間藜杖看初春，忽報滄洲除命新。
今日昌黎司憲部，幾年陸贄任詞臣。
扶持世道豈無策，宗主時賢今有人。
老懶貴遊書盡絕，一詩隃寄霅江濱。
寄程滄洲
作者：趙汝騰
朝代：宋

身是金華舊使君，聞公新渥倍懽忻。
朱轓暫爲東萊起，收拾乾淳未墜文。
寄高耻堂
作者：趙汝騰
朝代：宋

江西格了使湖南，又似當年朱晦菴。
問學如公真少輩，請將大道講氈談。
巖溪書堂登眺
作者：趙汝騰
朝代：宋

崎嶇穿竹籃輿側，高下捫蘿石徑幽。
虎豹遁時深谷窈，魚龍舞處大江浮。
公難閒坐山中相，我久吟披澤畔裘。
白石清泉知此意，請將直釣釣璜流。
彭松溪簿來承絕句以紫霞翁見號因自號爲紫霞翁成二絕走呈徑坂·其一
作者：趙汝騰
朝代：宋

名齋取義本凡庸，借屋蓬萊理釣篷。
特爲紫陽訪霞紫，臨流一笑就稱翁。
彭松溪簿來承絕句以紫霞翁見號因自號爲紫霞翁成二絕走呈徑坂·其二
作者：趙汝騰
朝代：宋

南澗當年浚紫洲，我今取號自虛舟。
倚欄惆悵青霞遠，何日從君飛珮游。
徐朝奉誥命下走介賫納徑坂賦成
作者：趙汝騰
朝代：宋

驛足行都來，手賫誥一軸。
發視喜非常，耆儒見褒錄。
斯人德無瑕，有子道振玉。
陛下自好老，微臣耻干祿。
耕雲入山深，釣月翫水綠。
一朝朱紱賜，龐眉釋袍鵠。
萊衣拜稱慶，起舞徧親族。
我在霞洲上，折屐亦越宿。
茲忻贊書至，哦詩遣騶僕。
遥知參侍點，論學紹淇澳。
徑坂左司使君惠和近詩爲親而喜合天理之公得性情之正復用韻以慶·其一
作者：趙汝騰
朝代：宋

扶杖來觀徧老農，清朝新禮采芝翁。
德尊韋布封員外，恩重牙緋視治中。
言悟千秋逢主聖，躬行萬石耀臣工。
求與抑與從天下，徑坂丹忱殿陛通。
徑坂左司使君惠和近詩爲親而喜合天理之公得性情之正復用韻以慶·其二
作者：趙汝騰
朝代：宋

何曾學圃學爲農，陋巷蕭然白髮翁。
便拜馮唐長郎署，更榮弘景相山中。
詔褒忠孝垂青史，上想儀型遣畫工。
莊叟湛然元不動，平生風雨視窮通。
復用韻答高計使謝庾使
作者：趙汝騰
朝代：宋

何人潄石枕寒青，飛鳥徘徊不敢經。
却騎同登觀溟涬，懷仙遥想戒真泠。
西山南浦臨流閣，北樹東雲把酒亭。
道極高明須峻絕，鐵獅峰頂振風翎。
慶高耻堂柱史都運
作者：趙汝騰
朝代：宋

招麾不可獨斯人，中外稱爲社稷臣。
永叔未容居四諫，鮮于且起福全閩。
光華濡轡今親遣，風采埋輪又一新。
命下八州俱鼓舞，紫霞老守喜津津。
慶高耻堂柱史除漕
作者：趙汝騰
朝代：宋

九曲山川值異人，仙靈忻舞對波臣。
德星臨照來從蜀，瘴霧澄清一洗閩。
澤物濂翁仁望著，寬民王旦政條新。
爛柯精舍班荆語，好約秋風到北津。
懷史計使
作者：趙汝騰
朝代：宋

皇華叱馭遂驅馳，抱病怱怱語別離。
不到天風海濤地，空吟春樹暮雲詩。
似聞信宿留桑下，惜不扁舟趁水涯。
一笑論文何日再，玉川爲我說相思。
挽岩雲趙使君
作者：趙汝騰
朝代：宋

憶與東岩居里社，蘿雲松月共詩盟。
傷心遂哭公三世，墮淚難招爾九京。
領郡抗章生掇禍，過庭吟稿死留名。
似聞難弟尤儒雅，好率諸郎副旦評。
挽朱夫人
作者：趙汝騰
朝代：宋

蘭陔送母度新阡，追憶東岩老謫仙。
虀辦咄嗟供婦職，肝刲一再續親年。
六珈偕老榮何盛，二子乘舟晚可憐。
彤管責堪陳信史，今將列女傳同編。
挽王國錄
作者：趙汝騰
朝代：宋

華峰早日得追隨，議論詞章頗俊奇。
五羖固應羞自鬻，一夔惜不佐來儀。
東嘉把盞論文日，婺女停舟問易時。
黄壤竟埋斯士骨，推賢不早嘆珠遺。
挽盛君時
作者：趙汝騰
朝代：宋

忽報斯人訃，傷哉命壓頭。
皇皇如有索，落落竟何求。
學道魚千里，辭家貉一丘。
幸哉猶有子，可解二親憂。
挽竹湖李端明·其一
作者：趙汝騰
朝代：宋

千古筠溪節，名孫尚有諸。
敢言禁闥黯，勇退漢廷疏。
掃軌門如水，懸魚飯只蔬。
訃傳纓紱駭，惜綰不中書。
挽竹湖李端明·其二
作者：趙汝騰
朝代：宋

淡似香山老，臞於涑水翁。
政須將及子，心孰不爲公。
後進師清儉，前旒譽直空。
墓陵手所築，過者式高風。
挽鄭知府
作者：趙汝騰
朝代：宋

先正當年遇阜陵，在廷玉立指忠清。
甘棠笏得孫枝紹，使竹符分棣萼榮。
七袠駸駸登上壽，諸郎鼎鼎擅英名。
北邙千古知無恨，吟些聊供薤露聲。
景南將赴武昌道出剡溪戲成贈行
作者：趙汝騰
朝代：宋

丈夫未遇時，流俗多白眼。
張耳能致千里客，相如竟輟萬金産。
方子一世英，要路爭力挽。
行行取侯封，何必守蠹簡。
暇日領客登眺
作者：趙汝騰
朝代：宋

暇日登層城，目眺黄花岡。
來山何岌嶪，餘勢猶迴翔。
郡治枕其中，溪流繞其旁。
建中實經始，淳祐罹懷襄。
河伯何不仁，平陸如江洋。
水餘予領牧，初至覺荒凉。
頼天賜連稔，田里多稻粱。
舊觀喜漸復，新屋興未央。
偶領賓戚游，松下傾盃觴。
嵐氣接洲渚，舉目皆寒蒼。
會饒伯輿徐子薦徐立大三高士一首
作者：趙汝騰
朝代：宋

英英奇節東州彥，凜凜清風南浦豪。
更有餘干饒有道，建安堂上聚三高。
柬陳讜送鵝
作者：趙汝騰
朝代：宋

鶃鶃何爲至，於陵轉饋予。
出哇吾不敢，笑付老庖厨。
次徐徑坂四言韻·其一
作者：趙汝騰
朝代：宋

欹枕肱曲，匱藏美玉。
造道高深，庭草交綠。
次徐徑坂四言韻·其二
作者：趙汝騰
朝代：宋

中庸致曲，學記琢玉。
子過仙柯，瞻彼淇綠。
次徐徑坂衡陽使君韻示林敬則
作者：趙汝騰
朝代：宋

千仞岡頭一振衣，共嗟鳳德卧郊扉。
近鋤蕭艾知天意，會見朝陽露欲晞。
次韻叔興見贈
作者：趙汝騰
朝代：宋

眼界紛紛盡掃除，雲烟杳霧是匡廬。
江山信美非吾土，井邑繁雄想舊廬。
落筆縱橫看草檄，感時憂憤欲成書。
要須起赴功名會，莫守陳編似蠹魚。
湧泉亭
作者：趙汝騰
朝代：宋

湧泉亭畔坐蒙茸，手指三江撫萬松。
石鼓生雲深有意，珠驪吐水密無蹤。
禽聲人語同時樂，林影日華相映重。
邂逅一樽開笑口，菊萸猶笑不從容。
爲饒計使題
作者：趙汝騰
朝代：宋

煌煌使者軒，新扁煥羣目。
周爰遠有華，不可居無竹。
天風泠然來，雲氣滃而簇。
知君子猷趣，一笑等榮辱。
每云安樂窩，似勝相州纛。
憑欄對此君，竟日翫不足。
余亦慕姱節，時時賦猗綠。
閒思載醪去，悠悠想九曲。
新詩带仙姿，霞餐謝粱肉。
願言植梅友，疎影橫水澳。
用前韻呈史繡使
作者：趙汝騰
朝代：宋

吁嗟膚使襟期厚，來顧陳人老鬢班。
席地樽開樵舍畔，停雲興在玉柯間。
不知天上皇華貴，也共山中半日閒。
好向金門領名勝，獨留一叟弄潺湲。
癸丑仲秋建安郡學丁奠退而作頌并勉同志之士頌曰
作者：趙汝騰
朝代：宋

建水懷襄，孔殿巋然。
文未墜地，道昭于天。
輪奐鼎新，丁奠揭虔。
肅肅冠佩，粲粲豆籩。
惟聖立範，載籍具傳。
渾渾噩噩，書教百篇。
危微精一，綱領所先。
詩六義教，風雅頌全。
曰思無邪，蔽以一言。
易教精微，四德首元。
演六十四，母坤父乾。
春秋事教，惟義與權。
行夏之時，獨許顔淵。
樂教導和，鐘鼓管絃。
雷出地豫，樂之大原。
禮教導中，三百三千。
其端辭遜，如始達泉。
垂茲六教，何千萬年。
睠惟此邦，儒哲比肩。
厥有考亭，是紹澗瀍。
發揮六學，有功聖賢。
守吏初獻，與士周旋。
祀畢作頌，同志勉旃。
登北苑焙呈高計使謝庾使·其一
作者：趙汝騰
朝代：宋

急雨收聲霽景開，蓬仙嶺客島雲來。
千叢擷秀牙鋪雪，萬臼研膏杵震雷。
池上落英留綠葉，眼中飛絮點蒼苔。
去年醉墨今重看，笑領詩翁瀲灧盃。
登北苑焙呈高計使謝庾使·其二
作者：趙汝騰
朝代：宋

蜀浙當年貢亦勞，至今惟重建溪毛。
地靈丹鳳啣萱草，水聖蒼虯幻雪濤。
笑指茶星誇小范，愁傷民力歎袁高。
皇華早晚歸經幄，丁俑應難諫舌逃。
登石鼓追思武夷餘干二老呈威仲
作者：趙汝騰
朝代：宋

雲間把酒更持螯，九日登臨意氣豪。
自有此山題墨富，獨推二老擅名高。
禪關曾訪移泉脈，亭扁重書鎮海濤。
老我空遊愧能賦，得君藻筆僕名騷。
示林宗辰勸學數語
作者：趙汝騰
朝代：宋

青出於藍，冰寒於水。
立言勸學，荀卿氏子。
卿不如軻，醇乎醇矣。
謂學無他，求其放心。
存則聖賢，舍則犢禽。
差只毫髮，隔踰丈尋。
必有事焉，所言何事。
而勿正心，正亦何累。
勿忘勿助，持敬之意。
於此習察，是之謂學。
於此而勸，其進罔覺。
勉哉宗辰，說博守約。
示林桂高歌
作者：趙汝騰
朝代：宋

丈夫流芳在身後，眼前一食常不飽。
何况吟工抉元化，萬象日月遭搜攪。
君不見飯顆山頭餓少陵，柴桑徑裏饑淵明。
無錢對菊坐終日，得錢沽酒醉交朋。
又不見春岸飛楊花，聖俞得句貧轉加。
羊腸遶車聲，黄九一生坐窮鳴。
歐蘇只得從旁嘆，不爾何由負盛名。
示趙與檳
作者：趙汝騰
朝代：宋

今年至日有喜色，四方士友來請益。
德場宗英質大學，上饒諸賢問太極。
草廬一紙隃寄音，徑坂七言大書帛。
衰予甘遁西河上，點檢身心有方冊。
示趙與檳弘毅章
作者：趙汝騰
朝代：宋

天之蒼蒼，而在山中。
大畜之象，驗之于躬。
六尺之微，萬善畢叢。
往行前言，浩浩無窮。
一以貫之，何所不容。
兩間非大，此之謂弘。
牝馬之貞，行地無疆。
古往今來，其道有常。
是以資生，至哉化光。
君子體之，六二直方。
直內方外，何用不臧。
守此之毅，賁育非剛。
泗亭之參，以此任道。
繇軻而後，孰其深造。
濂洛儒先，知德之奧。
非苟知之，亦免允蹈。
興夫請書，朝夕戴抱。
懋哉懋哉，至於華皓。
秋詞
作者：趙汝騰
朝代：宋

雨放凉飈晚復晴，小窗人亦共秋清。
月華網在蛛絲上，錯認踈簾挂水晶。
答鄭宜中·其一
作者：趙汝騰
朝代：宋

太極成爭今幾年，濂翁先得我同然。
經行醉墨怱怱就，不謂朋儕今競傳。
答鄭宜中·其二
作者：趙汝騰
朝代：宋

畏暑門稀問字徒，袖中妙語契周圖。
知君十倍侯芭學，老我非雄尚索塗。
答高耻堂計使招賞海棠
作者：趙汝騰
朝代：宋

皇華相約醉崇臺，正月海棠彌望開。
萬象呈春盃瀲灧，千花炫夜燭縈迴。
雨餘妃带華清沐，雲幕仙從絳闕來。
明歲公歸對紅藥，吟成寄我館蓬萊。
答高計使韻
作者：趙汝騰
朝代：宋

使承帝命若予工，膴膴周原布惠風。
正似公權懷筆諫，豈如後蔡譜茶功。
春盈夏涸疑神水，荼苦飴甘屬太空。
芹獻固知仍舊比，采蘩泂酌亦昭忠。
紀游一首呈高計使謝庾使
作者：趙汝騰
朝代：宋

天風吹我到丹青，不覺春華又再經。
芝叟採來雲冉冉，茶仙嘗後水泠泠。
溪山信美瑯琊景，宇宙無窮峴首亭。
登者固多公不朽，老衰得附鳳凰翎。
美李頤老易
作者：趙汝騰
朝代：宋

易之廣大，無方無體。
河圖授羲，斯文天啟。
爰畫以象，是陳八物。
演六十四，闔闢伸屈。
文繫繇辭，二千爻旨。
孔絕韋編，十翼備矣。
後來濂洛，發明幾盡。
萬世學者，於此取信。
弘毅李君，以身體易。
消長驗氣，吉凶考德。
方初學時，四載忘寐。
感蒼筤竹，至産于地。
蓋三十年，然後成書。
其語不費，其趣有餘。
予得其稿，日置書案。
熟視厥履，爲之三嘆。
道無隠顯，形上繇下。
脩辭立誠，窮神知化。
與張草廬予欲嗣奏聘君草廬寄聲止予歌以答之
作者：趙汝騰
朝代：宋

姑蔑之墟，郡郭之隅。
幽閴兮陋巷，卑渫兮繩樞。
真人兮匵藏，道貌兮山臞。
有時兮過市，徐行兮當車。
天津游兮聞鵑而慨嘆，鹿門登兮采藥而躊躇。
明月兮嘯咏，白雲兮卷舒。
我評其人，陶邵之徒。
疇昔歲兮司銀臺，力抗疏兮徵玉廬。
朝奏墨兮欲下，暮出晝兮尼。
諸君一笑兮草芥，余三惜兮璠璵。
擬箋天兮嗣請，近因風兮止余。
仰高致兮慕予，積卑忱兮願攄。
善不進兮不已，終當諒乎純愚。
詗斛峰李純父右司
作者：趙汝騰
朝代：宋

衰拙新來領建安，郡齋夜夢繞餘干。
東都得爾名節重，西賊聞之心膽寒。
海內四賢尚家食，閩中一叟愧空餐。
幔亭仙掌文盟在，好與伯輿來共看。
詗李斛峰右司
作者：趙汝騰
朝代：宋

數士英英未易招，當時一網盡于蕭。
公才何止爲陳瓘，朝論今爭推杜喬。
國定須賢扶宇宙，士惟知道樂簞瓢。
鳳凰千仞需時下，讒說新來已雪消。
詗湖南刑使趙紫薇
作者：趙汝騰
朝代：宋

繡節當年立碧霄，至今遺愛藹懽謠。
雲烟何止能開霽，山嶽曾聞亦動摇。
縱未振衣華表著，不應分席混漁樵。
餘干宰士今喬固，定有詩筒慰寂寥。
謝史計使寄建茗
作者：趙汝騰
朝代：宋

皇華珍意辦頭綱，餘馥吾儕也得嘗。
黯戇終然言有味，仝衰那得字搜腸。
耕雲隴畔知無憾，貯月瓢中剩有香。
獨念郊民多菜色，旱饑粟價踴非常。
謝胡珵使招飲
作者：趙汝騰
朝代：宋

疇昔與公同奉常，余爲藉田公社令。
是時朔祭拜卿少，余已顔衰公秀瑩。
齋房並公揮麈尾，議論風生真纚纚。
蜀珍數人皆在坐，盡說功名須遜子。
回頭一夢十五春，公爲使者余廛民。
薰風荷畔綠樽設，丹荔粲粲蓮房新。
語間切切憂民瘼，陰功亟欲蘇全閩。
出經入傳知言要，湘西絕學今誰紹。
我老西河欠鞭策，此事須公正英妙。
謝饒計使遣餉頭貢餘
作者：趙汝騰
朝代：宋

仙芽龍水辦頭綱，百草山中不敢香。
表進得陪華使拜，貢餘遣餉守臣嘗。
擬思苦口陳忠諫，可但飴茶獻上方。
分我清風生兩腋，惜無文字只枯腸。
謝高茶使遣餉頭綱貢餘
作者：趙汝騰
朝代：宋

東風吹折鳳山芽，驛獻花箱仗使家。
遥想仙芳供御盌，應憐味諫落天涯。
厥包錫貢何年始，其苦如飴信地嘉。
齋祭無繇陪褥位，膏餘分匄咀菁華。
贈張彊赴曲江教
作者：趙汝騰
朝代：宋

聖人立教，以中爲常。
不得中行，取獧取狂。
未見狂者，吾里有張。
議論傑然，名壓上庠。
惡彼佞臣，請劍尚方。
使終天彝，蠶績蟹筐。
天鑒其忠，策名顔行。
筮仕分教，九齡之鄉。
惟九齡公，非血氣剛。
憂深慮遠，性端行良。
祿山尚微，測其陸梁。
國忠林甫，惡未披猖。
公預窺之，知其亂唐。
仁必有勇，令名無疆。
彼元忠輩，初志激昂。
一遇擯抑，盡斂鋒鋩。
媕娿喑啞，不敢否臧。
自謂得計，爵祿之場。
喪已丘山，得不毫芒。
士辨薰蕕，與道存亡。
何以臻茲，惟學問將。
弱翁懋哉，以保令芳。
贈徐國諭
作者：趙汝騰
朝代：宋

英英直氣驗操存，夜校羣書日灌園。
嬾不到城三十載，老猶落筆數千言。
吳公何敢輕招賈，徐穉茲來特訪蕃。
衰拙邇來逢盛事，德星遠遠照朱轓。
贈成師掾公策
作者：趙汝騰
朝代：宋

易中之策，陰陽錯綜。
是興神物，以前民用。
受命如響，吉凶生動。
子取策名，僕沿理控。
先覺仲尼，方人子貢。
惟誠前知，不億而中。
中庸即易，是道公共。
非策之策，斯語請誦。
贈李喜觀謁徐徑坂
作者：趙汝騰
朝代：宋

一世龍門未易攀，鯫生負笈造柯山。
束脩以上吾斯誨，應許吟風立雪還。
贈林耕叟赴湖帥幕
作者：趙汝騰
朝代：宋

東萊之師，是爲拙齋。
學無不究，道無不該。
體統純正，規模拓恢。
卓成一家，猶斗之魁。
未及百年，遺響冷灰。
我守寶婺，四學是開。
以導生徒，俾紹東萊。
回首七霜，諒多成材。
英英耕叟，我友自孩。
吐詞不羣，制行亦瑰。
勉以朱學，持論不回。
僕家源流，是擁是培。
仲尼得伋，垂教方來。
拙齋有孫，其道未頹。
且告瓜熟，定王之臺。
僮馬載馳，羔鴈屢催。
予聞湘流，夙稱聖涯。
懋陵之邦，元公所胎。
南軒昭昭，五峰巍巍。
豈無秀民，可與摩揩。
求仁得仁，懋哉懋哉。
贈林行簡見徐徑坂
作者：趙汝騰
朝代：宋

紫霞洲上雨如絲，白髮衰翁有所思。
吟付三山林敬則，爛柯國手尚觀棋。
贈武應辰見徐徑坂
作者：趙汝騰
朝代：宋

衡陽布衣武應辰，柯山迎拜新使君。
使君道德今天人，不知肯開衡山雲。
君看衡雲開未開，吾道所關非小哉。
應辰爲我三致意，行藏已定顔心齋。
贈璘上人
作者：趙汝騰
朝代：宋

潜齋山雨過從久，每說二公不離口。
山雨去佐玉樓仙，潜齋起領金壇守。
一江一浙兩知音，柏枝東指還西否。
胡然拄杖轉落南，膜拜叢中獅子吼。
贈蕭高士
作者：趙汝騰
朝代：宋

槃澗老龍埋骨久，交游得爾最知心。
詩摹海嶼天風景，琴弄仙臺玉笥音。
疇昔羽衣曾過我，只今石鼎又聯吟。
丹成若欲歸山去，恐被人間有物侵。
贈衡陽簿林士愷
作者：趙汝騰
朝代：宋

吾黨仲容，行脩能通。
而志卓然，以慕直躬。
嘗儕扣閽，力摧姦鋒。
上旌其言，擢第南宮。
府庠諸生，坐斥怱怱。
君盡遠詒，盍援掖逢。
予疏已先，所見略同。
每起敬愛，有烈士風。
予歸里閈，時訪藋蓬。
匪義不談，惟理是窮。
告予戍及，棲枳湘中。
壯哉茲行，近紫蓋峰。
刑使傑然，蜀彥之雄。
埋輪大勇，折檻精忠。
朝夕趨承，必得所從。
一被容接，終身登龍。
惟仕首輔，必廉必公。
惟學策要，必敬必恭。
胡張之鄉，名理之宗。
公餘取友，以相磨礲。
贈詹生謁徐徑坂
作者：趙汝騰
朝代：宋

賢哉二生，不遠千里。
瞻彼徑坂，今之泗水。
予詩爲容，有進無止。
非殷洪喬，乃互鄉子。
贈陳如晦
作者：趙汝騰
朝代：宋

堂堂六湖，清秋玉壺。
我則尚友，豈敢爲徒。
仁義弘毅，不可奪志。
豈私我朋，義之與比。
德必有鄰，二彭其人。
與語終日，澹無一塵。
以罪來歸，得此四賓。
甘心澗谷，以老我身。
贈隆中黄進士
作者：趙汝騰
朝代：宋

徧遊天下好山川，歸向隆中葺數椽。
似慕孔明效龍卧，尚隨陶侃指牛眠。
詩書發冢笑何益，富貴乞墦嗟可憐。
若語人時勸忠孝，福田不似種心田。
贈魏安石
作者：趙汝騰
朝代：宋

彈鋏歸歟何太速，捫腹掀髯飽藷粥。
囊空裘敝未全貧，賸買松明照幽讀。
贊徑坂使君柯山仲春講席之盛
作者：趙汝騰
朝代：宋

贏糧多士二千餘，爭向柯山講席隅。
立天地心鳴道鐸，開生靈眼識師儒。
孔融魯國奇男子，孟氏鄒人大丈夫。
我在紫霞洲上笑，惜無羽翼到三衢。
趣饒伯輿來期
作者：趙汝騰
朝代：宋

忽得高賢訊，篝燈讀數回。
苦辭白鹿講，盍爲紫陽來。
水毀祠無恙，堂新教有開。
須君速戾止，倡道淑英材。
送伯和姪歸里之戍
作者：趙汝騰
朝代：宋

留爾紉秋桂，歸歟迫戍瓜。
定將儒術飾，肯以惠文誇。
獄敬裨王國，帷褰佐使家。
公餘更努力，學似海無涯。
送江墨莊·其一
作者：趙汝騰
朝代：宋

徑坂仙翁名蓋代，得君膠法喜臨池。
鷄林鼠島皆知重，爾亦聲華萬古垂。
送江墨莊·其二
作者：趙汝騰
朝代：宋

寄語玉柯賢太守，萬間精舍有詩盟。
邇來曾踐斯言否，此事須公劇力成。
送游幾叟衡山尉
作者：趙汝騰
朝代：宋

西風催仕軔，比部得英曹。
澤物官無小，觀山嶽最高。
須知戴星出，慎勿厭塵勞。
綵棒有餘暇，何妨誦楚騷。
送眉山孫夢得從饒伯輿李純父學
作者：趙汝騰
朝代：宋

景山書來說蜀珍，與吾氣象清而真。
束書亟歸侍溫凊，力祈樸學爲是正。
程文不過工進取，何若杜門誦論語。
一言可以行終身，世間至樂惟求仁。
弋陽餘干相望爾，紫陽的傳伯輿是。
同志更有李純父，勁節清名照今古。
爲我問訊出此詩，子親炙之有餘師。
送陳善世·其一
作者：趙汝騰
朝代：宋

似聞久客滄洲館，曷不相從早數年。
老我一丘事耕釣，勞君千里度山川。
送陳善世·其三
作者：趙汝騰
朝代：宋

不須遠遠苦求師，恭敬淵源可細推。
歸路瑞安逢二戴，爲予再四說相思。
送陳善世·其二
作者：趙汝騰
朝代：宋

抱琴幾宿滯秦溪，多謝常丞寄近詩。
細咀絕無烟火氣，其人可與遡濂伊。
酬盧威仲九日遣青衣送酒
作者：趙汝騰
朝代：宋

前年重九日，黄衣携御槧。
抗牘回天聰，批鱗蒙帝念。
雖慚獻六箴，猶許疏十漸。
去年重九日，石鼓償願欠。
菊叢對佳客，萸觴傾舊釅。
一時嘯詠狂，萬丈詞華艷。
今年重九日，龜息靜中驗。
亭前寒葉落，樓外晴波斂。
故人何殷勤，清樽持瀲灧。
思君甲辰疏，擬昔尚方劍。
士鋒皆辟易，忠舌爲飫饜。
回首今七秋，日月光同掞。
知暫陸渾游，難久承明壓。
老我思荷鋤，一壑柴桑占。
鎖院既久考文將畢適承按察使房公子靖遣詩相慰因和以答
作者：趙汝騰
朝代：宋

恭承禮聘典文宗，秉筆秋闈合至公。
城郭縱遊知有日，院門深鎖寂無風。
掄才未擬升司馬，發策方將問卧龍。
忽辱有詩相慰藉，一時裁答愧怱怱。
陪饒計使至北苑焙
作者：趙汝騰
朝代：宋

東風未綠無邊草，北苑先抽絕品芽。
六轡行山清霧潦，一槍入焙带烟霞。
鳳呈奇羽名仙麓，龍護香泉供帝家。
萬碾玉塵飛動處，鬼猶勞矣况人耶。
陪高計使柱史謝庾使刑郎登梅仙山丹青閣·其一
作者：趙汝騰
朝代：宋

侵雲祠宇絕荒凉，目眴憑虛興寄長。
仙者遠遊非穆穆，天之視下亦蒼蒼。
貴公業趁塵泥腐，小尉名爭日月光。
此地何緣子真到，孤忠處處慕留芳。
陪高計使柱史謝庾使刑郎登梅仙山丹青閣·其二
作者：趙汝騰
朝代：宋

節迎吹帽約郊行，衣裌登危露未零。
一笑向時分皂白，相逢今日共丹青。
清姿照世郎官宿，勁操擎天柱史星。
自有此山無此客，來同老守醉還醒。
陳謂老見過云今年六十有九將預爲周身之防余曰君定未死不如覓錢沽酒耳用戲成拙句贈行
作者：趙汝騰
朝代：宋

荷鍤自隨劉伯倫，裸葬舊聞楊王孫。
偉哉二子真曠達，身雖殞滅名獨存。
要知形骸本外物，中有妙用超六根。
火風地水歸四大，夢幻泡影何足論。
君不見桓魋石槨秦鐵戶，歌鐘未徹野火焚。
不如得錢即沽酒，時時醉倒三家村。
題永陽文獻錄·其一
作者：趙汝騰
朝代：宋

姦魂偃月忌吳黄，正氣難摧百鍊剛。
奇響後來誰接續，玉川拜疏植綱常。
題永陽文獻錄·其二
作者：趙汝騰
朝代：宋

冢中夷跖同枯骨，身後逢干享令名。
讀遍永陽文獻錄，可憐齰舌老司成。
食梅
作者：趙汝騰
朝代：宋

兒時摘青梅，葉底尋彈丸。
所恨襟袖窄，不憚頰舌穿。
我年不自覺，以我齒尚完。
嘗新試一薦，喉棘眉先攢。
豈味不悅口，豈老難强餐。
人生煎百憂，算梅未爲酸。
餞史計使·其一
作者：趙汝騰
朝代：宋

祥刑生意徧庭荄，蔽芾棠陰手自栽。
世降此翁猶尚德，俗衰時輩但論材。
九仙截𩍐于公去，萬石熏爐召父來。
攬轡紫陽垂教地，饒何盍聘到崇臺。
餞史計使·其二
作者：趙汝騰
朝代：宋

使者星明太史占，東風戒路揭帷襜。
食當加倍稀親酒，獻不求餘少榷鹽。
因進御茶供味諫，肯然官燭示家廉。
老生莫效臨岐贈，詩附仁言當束縑。
餞新三衢牧常著郎
作者：趙汝騰
朝代：宋

咫尺去天郡，少雙名世儒。
兩轓建有日，五袴周無襦。
孔廟雲來祀，柯山衿珮趨。
常侯振文化，相業起於衢。
餞用晦姪南安令·其一
作者：趙汝騰
朝代：宋

爾宦神臯日，搢紳無間言。
勇懷南邑綬，爲便北堂萱。
侍講鸞棲舊，端明棠蔭存。
時能挹前輩，爲政有根源。
餞用晦姪南安令·其二
作者：趙汝騰
朝代：宋

作邑無他法，精神在拊摩。
吏肥民必瘦，酒少飯宜多。
寧拙催科考，須知于蒍歌。
莫將還債看，好事易蹉跎。
餞盧威仲
作者：趙汝騰
朝代：宋

狐腋羊皮孰劣優，每嗟里社尚沉浮。
千篇南雪題幾徧，一馬東風去不留。
吳地名高誦梅福，漢廷語吉趣朱游。
柯山若問衰陳跡，爲說猶懷畎畝憂。
餞趙文思崇鐖歸上饒
作者：趙汝騰
朝代：宋

英英吾宗，神駿之姿。
筆有天巧，自鑄偉詞。
抱負不凡，植立甚奇。
爰初筮仕，即不詭隨。
笑世滔滔，相與磷緇。
過予告別，凜然自期。
耻逐京塵，願易叢祠。
萊衣奉親，樂道忘饑。
予惟上饒，淵源未衰。
玉山文獻，考亭所推。
章澗二泉，名論清規。
邇來後生，古爲似之。
仁親友兄，徑坂是師。
子歸取友，伯塤仲箎。
咫尺柯山，考德訂疑。
他日成就，麟祥鳳儀。
驛至得徑坂講席帛詩喜甚和韻且堅秋風武夷之約·其一
作者：趙汝騰
朝代：宋

驛足歸來以口陳，爛柯山色碧嶙峋。
橫經二月二十一，聽講三千三百人。
聖者子孫皆在列，愚而夫婦也知津。
衰翁首看法筵義，文與正蒙相比倫。
驛至得徑坂講席帛詩喜甚和韻且堅秋風武夷之約·其二
作者：趙汝騰
朝代：宋

紫霞老子望青霞，喜誦新吟倚鬂華。
已遣鳴騶迎道左，那知紉佩尚天涯。
爲莊椿壽稱觴近，訪武夷仙卜日賒。
秋夜月明遊九曲，櫂歌聲裏賦巖花。
送僧歸護國寺
作者：趙況
朝代：宋

振錫攜瓶謁未央，薜蘿衣濕惹天香。
曉辭丹陛君恩重，笑指舊山歸路長。
何處漱泉吟夜月，幾程聞雨宿雲房。
他年松下敲門去，應許塵襟拂石牀。
梅隠君六秩壽
作者：趙洪
朝代：宋

隠君家世出梅山，描得清芬滿世間。
梅稟正陽全太極，同姓同心不赧顔。
元日
作者：趙淦夫
朝代：宋

鳳曆首春王，三元啟運昌。
衣冠充閭里，雲物動笙簧。
共舞椒花醉，真成機械忙。
人生當此日，何必古羲皇。
辭家廟
作者：趙淮
朝代：宋

祖父有功王室，德澤沾及子孫。
今淮計窮被執，誓以一死報君。
刀鋸置之不問，萬折忠義常存。
急告先靈速引，庶幾不辱家門。
天台石梁
作者：趙清源
朝代：宋

何處覓靈蹤，天台第一峰。
雲深唯見寺，夜靜忽聞鐘。
卓錫隨飛鶴，談玄起蟄龍。
石橋如有約，跨月坐從容。
洴溪橋
作者：趙渥
朝代：宋

油井小聚，洴溪之濱。
夏秋雨集，溝澮皆盈。
衆水所匯，實病於行。
誰作斯橋，龐君守真。
甯瘠一己，而利他人。
此心與橋，爲世通津。
我觀地水，如車轉輪。
陵谷變遷，成毀有因。
橋不足恃，所恃者仁。
仁者之心，與石不磷。
矢我銘詩，刻此堅珉。
上穀川尹殿丞
作者：趙湘
朝代：宋

瑣闥題詩送赴官，郡齋瀟灑謝公閒。
樹邊棋閣開秋鎖，池上吟窗見晝山。
吏散獨行紅葉外，酒醒時望白雲間。
郊原漸有新烟火，知是逋民鳥道還。
九日幽居書懷
作者：趙湘
朝代：宋

九月蟬稀九日催，年光如逐水聲回。
人思往事凄凉在，菊倚荒庭寂寞開。
落葉偶從池上過，夕陽初傍酒邊來。
白衣去後無消息，雨濕東離欲長苔。
九日松林寺登高
作者：趙湘
朝代：宋

九日松林寺，登高過石橋。
野僧憐不醉，山菊笑無憀。
屐齒憑泉漱，雲衣近樹飄。
自知清靜意，應免俗人招。
僧院苔
作者：趙湘
朝代：宋

香銷人寂寂，鋪碧斷塵埃。
積雨聲初盡，高僧定未開。
冷痕穿竹去，秋陣隔泉回。
此處應長在，閒人況不來。
別所知
作者：趙湘
朝代：宋

知音不可得，此去但消魂。
別夜俱聞雨，殘秋自出門。
水橫芳草渡，煙蔽夕陽村。
應念千山外，明朝獨聽猿。
別楊塤
作者：趙湘
朝代：宋

此身偏似雁，南北但孤飛。
久客難爲別，窮秋況未歸。
去程寒雨細，留話夕陽微。
試共江邊立，疏砧又搗衣。
別王穆明府
作者：趙湘
朝代：宋

又作殘秋役，陶公爲斷魂。
此行知入夢，欲去更登門。
落葉堆霜徑，微陽隔雨村。
預愁山館宿，相憶獨聞猿。
別耶溪諸叔
作者：趙湘
朝代：宋

又散耶溪會，斜陽在古原。
出門逢落葉，去路有啼猿。
短髮不堪照，新詩誰與論。
如何爲遠別，風雪宿孤村。
剡中唐郎中所居
作者：趙湘
朝代：宋

古柳垂溪水，當門繫雪舟。
開樽延白鳥，掃樹带清秋。
閣上看華頂，窗中見沃洲。
尋常投刺少，來即是詩流。
及第東歸泗上遇孫穆之話別
作者：趙湘
朝代：宋

偶負同年約，知君先出京。
相逢得酒病，欲別值蟬聲。
共立山當眼，分題雨過城。
東歸幾人問，爲子耻詩名。
句·其一
作者：趙湘
朝代：宋

十度花殘一覺眠。
句·其二
作者：趙湘
朝代：宋

天遠草離離。
夏夜山中喜雨
作者：趙湘
朝代：宋

何峰雲共出，一夜灑山簷。
爽氣連燈濕，凉聲得樹兼。
醉吟還有意，卧聽似無厭。
已約凌晨起，泉聲自捲簾。
天台思古
作者：趙湘
朝代：宋

遊人行盡天台路，仙家杳杳知何處。
惟有山前一派溪，落花依舊流春暮。
天台香柏峰會思上人
作者：趙湘
朝代：宋

孤峰連鳥道，幽會興難忘。
對坐無人到，空林盡日香。
斷崖逢積雪，高木露微陽。
靜話看晴曉，聯聯過晚岡。
太后閤春帖子·其三
作者：趙湘
朝代：宋

平曉開朱戶，輕寒御練衣。
宮童移鈿扇，慶壽早期歸。
太皇太后閤春帖子·其一
作者：趙湘
朝代：宋

位歷三朝重，風行四海深。
坐將仁厚意，潜助發生心。
太皇太后閤春帖子·其三
作者：趙湘
朝代：宋

殘冰未放溝聲滑，小雨頻催柳色新。
晝漏漸長無一字，坐披黄老味天真。
太皇太后閤春帖子·其二
作者：趙湘
朝代：宋

長樂鐘殘寶殿開，鳴梢移仗問安來。
欲知純孝通天地，和氣氤氳遶御杯。
太皇太后閤春帖子·其五
作者：趙湘
朝代：宋

綵仗朝來散玉京，綺窗新網結初晴。
靜呼宮女教調曲，閒引皇孫看學行。
夫人閤春帖子·其一
作者：趙湘
朝代：宋

漸暖正當挑菜日，輕陰新變養花天。
君王勤政稀游幸，院院相過理管絃。
夫人閤春帖子·其一
作者：趙湘
朝代：宋

臘雪餘香徑，朝暉上綺甍。
翠生蘭蕙色，和入管絃聲。
夫人閤春帖子·其二
作者：趙湘
朝代：宋

宮娃拂曉已催班，拜謝春幡列御前。
不待春風報花信，紅酥綵縷鬭芳妍。
存目·其三
作者：趙湘
朝代：宋

詩題：蒙以詩惠水晶鱠輒次韻答謝首句：凝如寶匣開明鏡。
存目·其二
作者：趙湘
朝代：宋

詩題：蒙惠拄杖及詩依韻奉答首句：藤枝既老解縱橫。
存目·其四
作者：趙湘
朝代：宋

詩題：聞太素絕食飲水頗甚清羸以詩奉招首句：曲肱飲水歸寒士。
宋頌
作者：趙湘
朝代：宋

九區混茫，皇天錫皇。
羲教農化，勛紀華彰。
繼華於禹，承禹於湯。
比於文武，逮其成康。
聖道攸傳，富壽無疆。
隋之棄仁，天命不常。
殱厥侈毒，祚歸巨唐。
唐孫復昏，蕩於四方。
民瘼其咨，逾於懷襄。
草創中間，崩析滋章。
割山裂川，國爲披猖。
氓不堪命，神恫其殃。
俾宋有圖，橫弛豎張。
日月五辰，齊其啟光。
實維太祖，肇基建邦。
有若有苗，逆命弗祥。
爰整其師，赫怒斯揚。
荆舒既貢，南海趨蹌。
庸蜀微盧，雖險無當。
惟爾曰夏，毒靡有流，民始克昌。
屢饑而饌，久渴而漿。
冰極授衣，暑煩降凉。
洎我聖君，傳葉振芳。
聖神仁明，浩浩汪汪。
吳人來王，并汾懾降。
服不以戎，鼓罔其鏜。
風雨攸暨，如禽集翔。
淳復天人，禮修夏商。
前正後直，左賢右良。
忠正並驅，回邪跼藏。
鰥恤寡矜，寇屏宄亡。
藥蒸石黎，法衡度量。
乃宅孝悌，乃謹序庠。
衣帛食肉，罔有攸傷。
關譏匪艱，什一靡龐。
雖有罟網，不罹汙潢。
雖有山林，不亂斧斨。
雖有權衡，民不以强。
雖有郛郭，民不以防。
宗廟既清，郊社甚莊。
品物爭瑞，史載交相。
未誥俗化，將時合蒼。
盈耳四海，但聞洋洋。
其雍其熙，無施無爲。
乾坤法之，治於垂衣。
蒙彼蚩蚩，不覺不知。
天下一致，夫何慮思。
清之浄之，平之泰之。
倏變於道，殊途同歸。
偉焉厥圖，本蕃益枝。
百世之後，實流其奇。
史官既良，康哉具書。
古有吉甫，爲宣王詩。
是故臣湘，作夫頌辭。
聖德形容，神明告茲。
狂斐恐慴，少頌史遺。
官舍偶書
作者：趙湘
朝代：宋

病枕方行藥，公門似隠居。
孤煙寄庭木，微雨長秋蔬。
宦薄慚騎馬，山高夢結廬。
期僧仍未至，慵寫與人書。
宿成秀才水閣
作者：趙湘
朝代：宋

卷箔無應永夜虛，凭欄還似釣魚師。
牀頭雨細飄蘆葦，池上燈寒照鷺鷥。
孤枕聽泉隨斷夢，好風吹竹隔殘棋。
主人不寐客魂爽，曉色欲來猶賦詩。
寄國清處謙
作者：趙湘
朝代：宋

三江風浪隔天台，想見當時賦詠才。
近有高僧飛錫去，更無餘事出山來。
猿猱歷歷窺香火，日月紛紛付劫灰。
我欲相期談實相，東林何必謝劉雷。
寄新安梁殿丞
作者：趙湘
朝代：宋

郡孤詩句許秋供，見說多閒却似慵。
移樹好禽來獨院，上樓高雪在諸峰。
泉當月際摇吟影，蘚自雲邊得屣蹤。
此興未尋頻挂夢，阮公池館舊相容。
寄東陽王明府
作者：趙湘
朝代：宋

經炎雖得信，旦夕夢兼思。
多暇知無事，新秋合有詩。
樹凉看雨過，吏散見蟬移。
誰共清宵坐，西軒月滿池。
寄梁鼎殿丞
作者：趙湘
朝代：宋

登門長失約，千里阻關河。
每爲秋風至，空令夜夢多。
舊時曾見許，新諾復如何。
想望臨荒徑，微微雨滴蓑。
寄梁鼎殿丞十二韻
作者：趙湘
朝代：宋

憶昔初投刺，秋風八詠邊。
偶參知好日，一見自多年。
吏散公堂雨，簾垂館樹煙。
共吟曾試茗，同坐或聞蟬。
渡水尋支遁，登山學地仙。
獻酬多奧妙，談笑屢遷延。
夜月侵詩卷，寒燈落酒船。
醉容韋带去，卧許石床連。
池館今何遠，汀洲思倍牽。
庾樓知有約，顔巷奈多緣。
病眼隨蓬斷，愁心逐旆懸。
高臺聊一望，芳草夕陽天。
寄楊坦明府
作者：趙湘
朝代：宋

不語仍孤立，何人知此情。
春禽鳴別樹，夜雨入空城。
望遠魂堪斷，思閒夢亦清。
曾陪遊嶽寺，遶竹共題名。
寄楊塤
作者：趙湘
朝代：宋

閉門苔自長，春恨極天涯。
落日山橫水，空城雨過花。
斷狂曾避蝶，多病更聞蛙。
江上無消息，風吹渡柳斜。
寄湖州刁殿丞
作者：趙湘
朝代：宋

白蘋溪湛五亭寒，物象全宜謝守閒。
秋盡棋聲過竹寺，雨餘詩思落茶山。
鳥依高樹和煙宿，人釣清流带月還。
池館有情多入夢，近來誰在笛聲間。
寄蘭江鞠評事
作者：趙湘
朝代：宋

東望堪思捧刺時，姓名相齒有人知。
公堂伴語山光入，秋閣嘗茶樹影移。
石上琴尊容賞月，水邊臺榭許題詩。
重因送客留連甚，長記還家不敢辭。
寄霅川刁殿丞十二韻
作者：趙湘
朝代：宋

柳渾曾吟郡，中間遇牧之。
留連皆往日，寂寞偶多時。
物象應無改，軒車自有期。
憶山辭闕早，採藥上官遲。
澤國閒堪賞，公堂靜好窺。
掃苔紅葉過，臨水白蘋移。
樹石秋供畫，汀洲曉入詩。
謳謠漁父得，孤潔鷺鷥知。
笛外風含酒，樓中月照棋。
野田耕带雨，寒井汲和澌。
城郭煙霞近，人家橘柚垂。
會須尋此景，況與二公宜。
山居引泉
作者：趙湘
朝代：宋

自引靈泉勝取冰，入雲窮穴始因僧。
閒疏咽處秋無際，靜聽時來月有層。
乍覺疏林多爽氣，漸疑幽石減寒棱。
雨餘終夜西風起，流過吟窗濺著燈。
山行
作者：趙湘
朝代：宋

翠滿衣裳遠徑分，漸供幽興入詩門。
臨泉自愛窺筇影，過蘚何妨駐屐痕。
因惹斷雲還倚石，偶看殘照學呼猿。
行行却喜無人到，曾爲秋來挂夢魂。
憶別
作者：趙湘
朝代：宋

何處籬筵酒欲空，夜凉橫玉自吹風。
人當木落關山外，秋在月明池館中。
隔水不堪驚遠夢，入雲猶擬觸孤鴻。
憑欄寂寂還多感，誰會無言憶馬融。
戊子歲東歸書事呈龐先輩
作者：趙湘
朝代：宋

上國有春榜，遠人無試期。
携琴出關早，聞雨到家遲。
卧病鄰皆笑，嫌貧僕轉癡。
高堂倚門久，此去尚多岐。
招阮山人宿
作者：趙湘
朝代：宋

初晴石路新，溪戶別無鄰。
自夏評詩徧，經秋掃葉頻。
拂琴堂有月，餐藥病離身。
欲話因來宿，西軒只兩人。
新定旅館中作
作者：趙湘
朝代：宋

歲月鄉關外，溪山螟色中。
孤城秋閉雨，獨客夜聞鴻。
病使新髭出，貧令舊業空。
思歸不得夢，欹枕近梧桐。
方廣寺石橋
作者：趙湘
朝代：宋

白石峰猶在，橋橫一徑微。
多年無客過，落日有雲歸。
水浄苔生髮，山寒樹著枝。
如何方廣寺，千古去人稀。
旅中示所知
作者：趙湘
朝代：宋

無憀作客時，況逼入關期。
聽雨醒如醉，聞蟬坐欲移。
病催新髮長，貧有故人知。
應念將行計，出門多路岐。
早秋言事
作者：趙湘
朝代：宋

苔染衡門綠有錢，不堪風月漸凄然。
蛩聲乍出斜陽外，山色初來落木邊。
掃葉偶窺栽菊地，卷簾因作擣衣篇。
故人南北新髭長，昨夜高懷雨滴蟬。
春夕偶作
作者：趙湘
朝代：宋

一夕衡門獨自開，雨陰深巷少塵埃。
酒醒風傍池邊起，坐久月從花上來。
何處夜歌初欲斷，四鄰春夢未知回。
因思此興無人共，時復孤吟步綠苔。
春日宿信安張明府廳
作者：趙湘
朝代：宋

夕景含鐘露欲零，幽人醉宿長官廳。
牀頭蘚色雖連月，池底花陰更雜星。
梧葉乍題無物汙，蜀琴微響有風經。
陶公伴客不思睡，門外數峰山曉青。
暮春郊園雨霽
作者：趙湘
朝代：宋

郊園春已暮，霽色射疏籬。
地靜苔過竹，沙清樹入池。
野人來盡日，山鳥話多時。
偶傍松窗立，微風動七絲。
暮秋過沈齊別業
作者：趙湘
朝代：宋

暮蟬頻響勝聞歌，白石牀清蘚色和。
徑冷獨留寒菊在，樹疏分得夕陽多。
沙泉月澹曾棲雁，籬落烟微半著莎。
誰問寂寥詩景趣，竹扉時有野僧過。
書松門寺壁
作者：趙湘
朝代：宋

物外纖塵絕，堪聞樂道歌。
好山光不盡，幽鳥語無多。
樹影秋雲雜，泉聲晝磬和。
高僧自禪定，時有野人過。
書韓山人壁
作者：趙湘
朝代：宋

山木爭高葉盡深，山人半醉在庭陰。
常時具饌多餐藥，偶夜聽松不弄琴。
雨後看苔連井口，秋來見月到池心。
近聞牆外諸峰賣，只向茶鐺便煮金。
書韓隠人壁
作者：趙湘
朝代：宋

雨黑徑垂莎，全家在薜蘿。
樹空穿井出，門掩燒痕過。
寫易澌生硯，懸壺月上柯。
近來山屐老，枯齒旋無多。
會平上人夜話
作者：趙湘
朝代：宋

秋燈照岳客，深夜坐前軒。
白髮新聞雨，青山舊聽猿。
病多添藥債，吟苦避蟲喧。
不寐還相對，高梧葉自翻。
望雲巖
作者：趙湘
朝代：宋

不見寒山子，寒巖日欲曛。
無人到深處，衆木隠孤雲。
水照秋痕盡，霞明晚翠分。
孤猿啼亦在，誰向此中聞。
柘湖
作者：趙湘
朝代：宋

鹽邑淪此地，柘山巋其瀕。
復驚秦時女，化作湖上神。
世事喜反覆，孰能識涯津。
物變雖萬殊，不惑固有人。
桐江晚望
作者：趙湘
朝代：宋

疊浪浸天青，離愁望處生。
雨餘孤島暝，花落一船橫。
岸遠紅蘭濕，魚狂白鳥驚。
無人問行客，山寺莫鐘聲。
江秀才新居
作者：趙湘
朝代：宋

營居知避俗，領鶴過秋郊。
泉照書初架，窗移樹未巢。
留題新墨濕，掩戶舊鄰敲。
數本當簾竹，茶煙漸欲交。
照上人山房庭樹
作者：趙湘
朝代：宋

惹雲非手植，自與薜蘿交。
雨過苔侵影，秋來月照巢。
錫寒枝上掛，偈好葉中抄。
誰見僧行遶，煙凉夜磬敲。
留連李寺丞吟詩閣
作者：趙湘
朝代：宋

靜閣採詩人罕到，棲棲樹石盡當簷。
長因夜月全開戶，獨爲南山不下簾。
得句硯中秋水減，覓題池上晚花添。
炎天幾度相留宿，曾值風凉雨氣兼。
登天竺靈隠寺上方
作者：趙湘
朝代：宋

寺高傳絕頂，一到即忘機。
夜月逢僧早，秋雲出樹微。
磬邊巖狖過，窗外海鵰飛。
欲下莓苔磴，題名却惜歸。
登揚州孝先寺佛閣
作者：趙湘
朝代：宋

勝寺登危閣，凭欄即近鵰。
無雲生北固，看日下南朝。
木落吳山迥，天晴楚水遥。
從容萬慮息，目喜赴僧招。
登杭州冷泉亭
作者：趙湘
朝代：宋

天竺峰西月幾層，亭孤應忌俗人登。
山光曉射聞猿客，泉影秋摇倚樹僧。
微雨洒臺青有點，片雲生石冷多稜。
斜陽更起題詩興，還喜重來或未能。
登程主簿南亭
作者：趙湘
朝代：宋

南溪亭蔽月，主簿好看雲。
暇日曾移樹，炎風盡带薰。
四窗山曲入，一徑草微分。
買石清流底，名賢待贈君。
登高
作者：趙湘
朝代：宋

天晴九月九，秋思攪騰騰。
大醉無人會，高山獨自登。
看鴻時背水，採菊阻尋僧。
往事還堪憶，狂吟罷未能。
皇后閤春帖子·其一
作者：趙湘
朝代：宋

紫蘭紅蓼簇香盤，曉逐金壺下太官。
朝罷三宮歸已晚，日華明麗雪消殘。
皇后閤春帖子·其三
作者：趙湘
朝代：宋

暖日暉暉動，清渠泱泱流。
六宮修歲事，拂拭採桑鈎。
皇后閤春帖子·其二
作者：趙湘
朝代：宋

葭灰已逐陽和動，繡鏤初隨日景加。
欲助君王修儉德，不將宮樣織新花。
皇帝閤春帖子·其一
作者：趙湘
朝代：宋

和氣生金殿，微風轉畫旗。
年年好春色，先是帝先知。
皇帝閤春帖子·其二
作者：趙湘
朝代：宋

迎氣來歸祚，宜春祝降祥。
皇心勤治切，應喜寸陰長。
皇帝閤春帖子·其四
作者：趙湘
朝代：宋

晝漏新添刻，春寒早放班。
恩隨寬大詔，一日徧人間。
秋夕宿楊明府廳
作者：趙湘
朝代：宋

主人無俗緣，留客菊花邊。
雨氣寒并竹，秋聲夜雜蟬。
爽知於酒稱，閒覺愛棋偏。
不欲欹孤枕，更深却潄泉。
秋夕旅館言事
作者：趙湘
朝代：宋

一點孤燈萬里身，離腸曾攪九回頻。
梧桐自管秋來雨，蟋蟀誰妨夜後人。
枕上夢將衣共短，卷中詩與髮同新。
江邊但厭携琴去，明月西風滿路塵。
秋夜舟中作
作者：趙湘
朝代：宋

酒醒身計正悠悠，澤國如萍信水流。
獨夜聽鴻深浦宿，壞篷連雨一燈秋。
年來自覺新詩澹，江上誰憐舊業優。
腸斷山家數聲笛，不知孤客在孤舟。
秋夜集李式西齋
作者：趙湘
朝代：宋

澤國秋光淡，詩家夜會清。
雨餘逢月色，風靜得琴聲。
小徑幽蟲絕，寒階落葉并。
嘗茶不擬睡，自起遶池行。
秋日宿楚江西寺
作者：趙湘
朝代：宋

滄浪生計任西東，人向蕭園寄斷蓬。
燈影半軒無夢寐，雨聲長夜在梧桐。
閒僧正笑吟髭白，故國那堪水樹紅。
志業未知誰念我，明朝江上葦花風。
秋日江亭
作者：趙湘
朝代：宋

遠岸鳴蟬未擬休，蟬邊風葉動颼飀。
平沙露白聊宜鶴，孤島分青獨映秋。
野色半侵凉氣濕，水光低引夕陽流。
題詩盡日無人伴，空憶瀟湘有釣舟。
秋日過吳侃幽居
作者：趙湘
朝代：宋

掩門多徑草，凉氣動疏林。
細雨經煙盡，微陽到菊深。
話詩無鳥過，試茗有僧尋。
欲去還留宿，窗邊月照琴。
秋日過韓原隠居
作者：趙湘
朝代：宋

霜落門前石齒清，靜中曾聽咽泉聲。
分題會客多無說，抱疾迎僧忽强行。
窗外葉隨蟬影過，井邊苔趁雨痕生。
紗巾任側衣從破，二十年來不到城。
秋晚舟泊桐江
作者：趙湘
朝代：宋

嚴子陵邊水自流，夕陽無語倚松舟。
乍逢風月羞爲客，及到溪山識盡秋。
移樹斷蟬初過雨，立沙孤雁偶隨鷗。
鄉心旅思何人會，蘆葦蕭蕭一笛幽。
秦淮晚泊
作者：趙湘
朝代：宋

晚泊秦淮上，無人獨倚檣。
遥峰平積水，別浦露殘陽。
往事隨天望，新蟬聒樹黄。
漁翁有深意，不語自鳴榔。
答徐本
作者：趙湘
朝代：宋

天遠草離離，秋霖寄信遲。
相思逢葉盡，獨坐聽蟬悲。
岳色寒前見，松心雪後知。
頻招猶未至，時復檢清辭。
答聖俞設膾示客
作者：趙湘
朝代：宋

梅侯三年江上居，盤羞慣飽鮆與鱸。
客居京城厭粗糲，買魚斫鱠邀朋徒。
孰親刀匕擅精巧，閨中麗人家本吳。
縷裁長絲葉剪藿，餖飣自與尋常殊。
霜橙擣虀飯香稻，一飽豈顧家有無。
我雖日病興不淺，坐想落紙霏紅腴。
雕盤雋味儻可再，贈子佳酒隨長魚。
翻經臺
作者：趙湘
朝代：宋

勝事如飛去不還，無人更立白雲間。
西風落盡貝多葉，明月自來天竺山。
巖桂影寒泉暗滴，玉爐香減蘚空斑。
孤猿亦有斜陽恨，莫道三聲是等閑。
聖號雅二篇·其一
作者：趙湘
朝代：宋

天監王德，莫如宋赫。
宋道平平，莫如法天。
皇法昊天，覆罔攸私。
達乎鬼方，化被孔時。
維戩維祿，維生維育。
被彼蟲魚，及爾草木。
惟命克遂，于其有俶。
聖號雅二篇·其七
作者：趙湘
朝代：宋

皇宅斯道，汗汗浩浩。
賢俊茀茀，鐘鼓考考。
爰煦爾赤，爰妥其老。
樂只萬國，寧德攸寶。
聖號雅二篇·其三
作者：趙湘
朝代：宋

皇實法之，配道無作。
始則以寬，終靡庸度。
嗚呼下民，亦孔之莫。
皇鑑下土，將安將樂。
皇視四方，匪醜匪惡。
法爾天永，民禱斯恪。
聖號雅二篇·其二
作者：趙湘
朝代：宋

皇振厥猷，法天以寧。
我法我度，我經我營。
或風或雨，或雷或霆。
日月昭然，奮皇之明。
霜肅以平，露澤以清。
左右百辟，爛兮敷星。
聖號雅二篇·其五
作者：趙湘
朝代：宋

天下既平，狄人既庭。
其棘匪勞，神聖以寧。
無亂斯聰，無惑斯明。
衣裳自垂，冕旒是凝。
聖號雅二篇·其八
作者：趙湘
朝代：宋

皇道靡徹，載昭載晰。
克彼有截，萬國是悅。
皇矣聖朝，綿爾瓜瓞。
是崇是潔，萬世貽厥。
聖號雅二篇·其六
作者：趙湘
朝代：宋

烝哉皇極，道靡有息。
勤勤以謨，罔視其迹。
鑿飲自鼓，耕食自績。
維相以歌，勿荷後辟。
聖號雅二篇·其四
作者：趙湘
朝代：宋

赫赫君道，皇其崇之。
遹彼丕教，皇實基之。
維基伊何，實以無爲。
海隅蒼生，被服熙熙。
聞曉角
作者：趙湘
朝代：宋

一聲初起曉光浮，吟笛啼猿亦暗羞。
清動月華猶滿樹，冷呼山色欲歸棲。
時縈別館侵燈過，偶带凉颸入夢流。
誰會酒醒傾耳聽，近來沙塞不吹秋。
聞蟬因寄東陽王穆明府
作者：趙湘
朝代：宋

孤蟬鳴水湄，獨立少人知。
急恐移他樹，清還似舊時。
曾同秋館聽，併起雨堂思。
南望臨風久，經年不得詩。
自樂
作者：趙湘
朝代：宋

自樂原西趣，疏林入戶清。
洗池秋得月，移菊夜棲螢。
古意憐琴淡，新題喜病醒。
時聞岳僧至，閒講煮茶經。
自題
作者：趙湘
朝代：宋

獨居顔子巷，還自種忘憂。
偶病閒辜月，因吟瘦過秋。
泣多曾憶阮，貧極尚師丘。
散拙兼成癖，如何稱俗流。
莫冬新定郡樓閒望
作者：趙湘
朝代：宋

江城逢歲莫，獨自倚樓臺。
積雪明孤島，微陽在早梅。
水摇冰欲泮，春近雁思回。
故國還如此，歸心但暗催。
華頂峰
作者：趙湘
朝代：宋

連天含積翠，石路接危藤。
日近棲鵰樹，雲迎望海僧。
狖傳幽谷響，泉落斷崖冰。
中有仙人宅，知居第幾層。
蕭山李宰君北亭即事
作者：趙湘
朝代：宋

掃灑仍聞屬意勞，遶池生蘚不生蒿。
敲花雨過琴絃潤，吹竹風來鶴語高。
窗裏樹光清著枕，硯中山色冷趨毫。
何人可作題詩伴，試茗應思謝法曹。
蘭汀晚泊
作者：趙湘
朝代：宋

孤舟愁晚泊，葭葦暫相鄰。
旅雁初棲雨，江花偶向人。
强吟還自愛，忽語有誰親。
倚棹煙將暝，秋風起白蘋。
蘭江仁智亭
作者：趙湘
朝代：宋

蘭江江上亭，仁智稱爲名。
山色曉爭出，水光秋更清。
微風飄復斷，好鳥過還鳴。
曾伴陶公醉，疊聞漁唱聲。
觀楚上人陳處士夜棋
作者：趙湘
朝代：宋

對局清宵解客醺，坐窺玄妙杳難羣。
勢侵孤燭和秋冷，聲隔高梧带雨分。
關外散飛星出漢，水邊斜起雁穿雲。
無人得見爭先意，時被西林宿鳥聞。
詠山屐
作者：趙湘
朝代：宋

鳥道人分去，同行只有筇。
過橋泉照齒，穿竹蘚留蹤。
夜閣吟登月，秋山醉掛松。
自窺還憶謝，會著在諸峰。
贈何明府
作者：趙湘
朝代：宋

陶家宜寂寞，多醉復多才。
鎖印秋山入，移琴夜雨來。
試茶還掃葉，買樹亦和苔。
妙句鄰僧乞，仍聞得藥回。
贈張處士
作者：趙湘
朝代：宋

應問秋雲學得閒，飄然如不在人間。
青籐篋裏詩多怪，紫栗枝邊藥更瘢。
江客對棋曾賭鶴，野僧分屐借登山。
仍聞昨日來城市，又抱孤琴踏月還。
贈水墨巒上人
作者：趙湘
朝代：宋

講餘精小筆，深院竹脩脩。
試墨因磨雨，思山忽寫秋。
靜曾窮鶴趣，高亦近詩流。
更擬緣清思，和雲狀沃洲。
贈潛溪李明府
作者：趙湘
朝代：宋

縣幽多水石，栽竹亦成畦。
聽雨公田近，開窗月嶽齊。
宿禽無別語，病馬立閒蹄。
夜坐聞清唱，何人釣月溪。
贈省安上人
作者：趙湘
朝代：宋

閉門棲古寺，塵路杳無蹤。
夜講香飄月，晨齋磬入松。
石屏泉氣冷，山屐蘚痕濃。
自說秋來興，時時夢遠峰。
贈蘭江鞠明府
作者：趙湘
朝代：宋

笛裏聲飄柳色寒，縣齋深在白雲間。
孤吟夜倚琴邊月，半醉秋登宅後山。
煙徑樹清苔蘚長，雨塘人散鷺鷥還。
蘭舟有客題詩望，溪上家家晚唱闌。
輦下送沈天錫
作者：趙湘
朝代：宋

未第逢花盡，殘陽照渡頭。
入關頻值雨，歸棹獨隨鷗。
樹暗藏鳴鳥，山空接漫流。
琴書不同去，猶在酒家樓。
送丁鶚下第客遊
作者：趙湘
朝代：宋

尊前泣復歌，清淚酒相和。
別岸春風靜，孤舟夜雨多。
鳥鳴煙草露，花逐夕陽波。
我亦無憀者，東西欲奈何。
送僧歸終南
作者：趙湘
朝代：宋

夏滿辭京寺，終南路有松。
月高緣白閣，葉盡到中峰。
漱齒泉飄錫，冥心露滴鐘。
長安如不去，期與鹿相逢。
送到逢吉
作者：趙湘
朝代：宋

獨去誰相待，全家寄舊林。
雨聲鄉外盡，秋色水邊深。
別酒香和菊，新詩束傍琴。
將行還共立，江上起孤砧。
送劉熙
作者：趙湘
朝代：宋

落日照行衣，鄉程隔翠微。
聽蟬臨水別，聞雨抱琴歸。
鬢髮各疑短，天涯相見稀。
離歌一聲斷，江上有鴻飛。
送周洞之蜀
作者：趙湘
朝代：宋

劍閣衝秋去，迢迢動鬰陶。
千山非故國，九日莫登高。
峽樹參天碧，巴猿向夕號。
當壚人不在，何以慰離騷。
送周湜秀才之武川謁黄員外
作者：趙湘
朝代：宋

特地照青銅，行行謁謝公。
山窗新入夢，池館舊聞鴻。
岐路雲邊去，炎蒸雨後空。
郡齋如伴話，滿座是清風。
送張用礪殿丞赴闕
作者：趙湘
朝代：宋

詔書徵入闕，數日醉離筵。
野老衣多淚，山溪雨送船。
郡齋閒月色，江鳥得詩篇。
省閣人相待，供吟幾樹煙。
送春
作者：趙湘
朝代：宋

留客强歌還强醉，送春多雨又多風。
五更池館孤燈盡，三月江城一夜空。
青鑑照髭疑有白，子規啼樹已無紅。
相逢頼得明年約，應向花前慰斷蓬。
送李先輩罷官之四明
作者：趙湘
朝代：宋

官滿鶴衣輕，全家在四明。
上船秋月白，到岸海山青。
藥妙初痊病，詩高舊振名。
遥思落帆處，太守出郊迎。
送李著作赴四明
作者：趙湘
朝代：宋

暫辭芸閣伴，欲上海邊城。
地近瀛洲見，山連越水迎。
駐帆寒草動，移旆曉霞明。
到日新題出，登高待雪晴。
送杜少府赴華陰
作者：趙湘
朝代：宋

行路華山前，之官髮黑年。
移家擬拔宅，作尉已呼仙。
近縣雲隨鶴，當門樹著蟬。
吟詩因夜坐，毛女落秋天。
送沈天錫赴始興司戶
作者：趙湘
朝代：宋

落葉上青衫，携家赴嶺南。
欲行猶買藥，侵早即衝嵐。
久賤惟知事，長貧不解慚。
山城騎病馬，吟句去庭參。
送羅權
作者：趙湘
朝代：宋

相逢從冷澹，此別復凄凉。
去路迎秋色，行衣拂夕陽。
酒濃心易感，詩好意難忘。
莫作關山役，吟髭況漸長。
送韓嶼秀才南遊
作者：趙湘
朝代：宋

楊柳一蟬清，關河九日行。
却來時未熟，此去雨初晴。
僕嬾嫌書重，馿幽喜骨輕。
還因得新句，山寺徧題名。
送韓起
作者：趙湘
朝代：宋

門外雨初晴，春深送客行。
離筵近流水，芳草向空城。
遠鳥啼仍亂，殘花墜欲并。
會須頻飲酒，莫遣白髭生。
送駕部劉侯赴闕詩
作者：趙湘
朝代：宋

帝有天命，四方是宣。
祥有時數，元極則傳。
愛物在皇，惡盈在天。
惟彼廬墟，安寧有年。
土沃無蠹，民驕且專。
窮侈勿度，宄猾相肩。
彼孽既盈，厥兆斯綿。
天子眷之，丞相竦然。
僉曰疇當，劉侯其賢。
帝命欽哉，布教甚玄。
儉以示之，信以布之。
侈焉猾焉，禁之制之。
惟公拳拳，是民咨咨。
惟民未知，其惡去遲。
公恐公懼，吾知天時。
將及弗度，明年果饑。
雨師不顧，其歲莫支。
回祿仍怒，公豫其知。
雖凶雖燄，弗禱弗祈。
厥民既羸，爰求其私。
始惻天變，相議而辭。
公始儉我，我莫肯隨。
公始廉我，謂公啟威。
公實愛我，而莫之知。
洎稟公教，里閭相師。
易侈以儉，猾庸悔追。
逮夫次歲，百物咸宜。
雨奮於畢，火藏於離。
民歌且謠，四郊怡怡。
教民肅祗，功德流滋。
史臣弗遺，後世是資。
孝績未彰，徵於帝畿。
腹心腎腸，帝將布其。
民之懷仁，亦孔之微。
公不我留，齎咨涕洟。
來既云暮，去惟是思。
湘採民謠，播於聲詩。
遊爛柯山
作者：趙湘
朝代：宋

仙人與王質，相會偶多時。
落日千年事，空山一局棋。
樹高明月在，風動白雲移。
未得酬身計，閒來學採芝。
遊石橋寺
作者：趙湘
朝代：宋

陶令尋山勝境開，偶陪清賞憶天台。
秋雲盡放諸峰出，野水時聞獨鳥來。
巖畔坐宜窺蟋蟀，樹邊行亦避莓苔。
斜陽石上題詩去，更向松陰遶一迴。
郊居言事
作者：趙湘
朝代：宋

斷徑危橋積蘚痕，閉關終與俗塵分。
深秋鶴影臨池見，靜夜棋聲隔水聞。
山榻病來誰寄藥，石牀僧去獨看雲。
閒吟閒醉慵開眼，門外寒蟲叫日曛。
野步
作者：趙湘
朝代：宋

原野宜秋步，支筇日欲斜。
斷橋時立鳥，疏草露行蛇。
細雨霑梨葉，微風過稻花。
坡西又吹笛，煙火兩三家。
金山寺
作者：趙湘
朝代：宋

衆木皆穿石，名香自合焚。
兩廊吳分月，一閣楚天雲。
雨過新燈露，潮平晚磬分。
僧吟貝多偈，夜靜釣人聞。
閒居書事寄逸人平上人
作者：趙湘
朝代：宋

雨驅寒蘚入衡門，顔子簞瓢近水濆。
靜話忽容幽鳥聽，好詩長忌俗人聞。
半簾松影和秋卷，一檻棋聲與竹分。
野客有情僧有意，相思時望過溪雲。
雨中寄所思
作者：趙湘
朝代：宋

寒氣蕭蕭瘦骨驚，自知分得四愁平。
秋堂病起莓苔色，池閣夢回蘆葦聲。
幽滴冷痕連樹影，暗驅浮氣入詩情。
衡門獨掩還無語，一日相思萬縷并。
題包山人拄杖
作者：趙湘
朝代：宋

倚雲生處絕塵埃，見說嵩高客寄來。
扶醉未聞和屐到，伴吟曾是探山迴。
尋僧過竹青敲月，看鶴沿池冷卓苔。
知渡寒溪偏得力，夕陽風緊打冰開。
題國清寺
作者：趙湘
朝代：宋

物外千年寺，人間四絕名。
兩廊諸嶽色，九里亂松聲。
海氣飄僧院，秋鐘徹懸城。
夜來疏磬斷，月影徧樓清。
題張處士山庭落葉
作者：趙湘
朝代：宋

摇落拂殘棋，蕭騷傍菊籬。
硯浮窗外影，人拾樹中詩。
掃綠粘苔冷，燒紅煮茗遲。
巢烏還有意，猶在月明枝。
題石橋寺山井
作者：趙湘
朝代：宋

何年鑿蘚紋，寒氣觸僧魂。
穴在青松底，泉通白石根。
汲因嘗茗客，窺有斷腸猿。
偶向秋來照，吟髭雪露痕。
飲茶
作者：趙湘
朝代：宋

晝夢回窗下，秋聲碾樹邊。
僧敲石裏火，瓶汲竹根泉。
影照吟髭碧，香醫酒病痊。
坐餘重有味，猶見半牆煙。
黄鶑
作者：趙湘
朝代：宋

黄金類羽翰，飛出雪晴山。
語曉他禽默，啼花別樹閒。
微陽疑獨照，急管偶相關。
紅杏園林闊，經時得往還。
焦山頑石偈
作者：趙溍
朝代：宋

丹石無光古剎存，蘆沙漁鼓□朝昏。
江淮門戶天分合，日月軒窗海吐吞。
山足半沉曾瘞鶴，雲腰中斷可呼猿。
丁寧爲我留佳處，茅屋三間護竹根。
秋浦樓義訓
作者：趙溍
朝代：宋

人生五馬貴，豈直榮其身。
千里民社寄，委任至不輕。
西風塞棗紅，邊備最爲急。
軍政無他長，事事須責實。
公足以服衆，謙足以來賢。
善政培根本，寬民乃其先。
人生皆有性，感動須誠慤。
當知愚而神，勿以術籠絡。
夫人當壯歲，血氣未易平。
喜怒不可從，反而求諸心。
賞罰國之權，毋以逞私欲。
斷者不可續，黥者親族辱。
忠孝關大節，清白守家傳。
汝看簡冊載，不以名利言。
吾年七十餘，自覺猶矍鑠。
勉力報君恩，步步踏實着。
九日山中宴集
作者：趙源
朝代：宋

九日登臨老奈何，强將幽恨寄悲歌。
疲欹巾帽愁風動，病著饑腸厭酒多。
東嶺荒榛藏馬鬣，西岩空榻鎖蜂窠。
獨憐堂下千章木，跨歷齊梁未改柯。
踏莎行
作者：趙溫之
朝代：宋

妖豔相偎，清香交噴。花王尤喜來親迎。有如二女事唐虞，群芳休更誇相併。小雨資嬌，輕風借潤。天應知我憐孤韻。莫驚歲歲有雙葩，儀真自古風流郡。
題絃風亭
作者：趙潛夫
朝代：宋

怪他蟹舍蠔房地，不是吟情住亦難。
數尺短牆圍晝寂，半鈎疏箔障春寒。
水生草滿蛙鳴合，日薄花陰鶴夢安。
底處青衫病司馬，浩歌東望取琴彈。
仙鶴樓
作者：趙澤
朝代：宋

嘉陵天虹飲東海，西溪玉带縈南山。
諸峰四面羅髻鬟，周遭百里如一環。
炊煙萬竈斜陽裏，繁絃脆管東風起。
甘泉洞
作者：趙澤祖
朝代：宋

銀河瀉落萬山巔，玉界遥馳一道泉。
夜浴丹沙浮暖氣，曉凝寒碧沁晴烟。
靈泉透海流香細，雪液澄虛抱影圓。
三咽只因凡骨換，坐臨盤石看飛錢。
署中書懷
作者：趙澤祖
朝代：宋

庭下幽花照眼醒，綠陰成幄晚風清。
何時拋擲銅章去，小艇烟波弄月明。
夜警
作者：趙濟
朝代：宋

滿城警柝喧深夜，半壁青燈動客心。
烽火未除眠不得，欲將長劍倚危岑。
興慶池禊宴
作者：趙濟
朝代：宋

撫封占清境，禊宴協良辰。
物態隨春秀，歌聲洽政淳。
擷芳尋陌綺，泛棹繫波鱗。
天幸陪開府，非才愧席賓。
賞蓮
作者：趙濟
朝代：宋

芒鞋竹杖踏晴沙，雲白山青老歲華。
太極一丸融造化，賞心應不爲荷花。
滿江紅
作者：趙灌園
朝代：宋

看盡公卿，都輸與、雲山居士。肯掉了、龍章金印，歸來閭里。雲染筆頭成五色，山來胸次堆空翠。更結廬、近在白鷗邊，弄煙水。祗恐怕，明天子。黃紙喚，先生起。教依前插腳，孔鸞叢裡。巖壑煙沙真作戲，貂蟬袞繡從茲始。酌鳳凰、池沼九天漿，三千歲。
弔瓊花
作者：趙炎
朝代：宋

名擅無雙氣色雄，忍將一死報東風。
他年我若修花史，合傳瓊花烈女中。
題汪水雲詩卷
作者：趙焱
朝代：宋

山城拄笏意如何，孤鶴東來態度殊。
天上陽春歸閬苑，人間貴客在仙都。
當年化蝶非真夢，今日騎鯨即故吾。
莫操錢塘懷古曲，遺黎有淚灑江湖。
挽呂東萊·其一
作者：趙燁
朝代：宋

道統誰傳授，源流易失真。
滔滔皆四海，亹亹獨斯人。
業履羣經粹，詞華一世新。
可嗟天不憗，難贖百年身。
挽呂東萊·其二
作者：趙燁
朝代：宋

近接南軒訃，公今事亦休。
彫零數耆舊，牢落一山丘。
吾道將窮矣，蒼天可問不。
雙溪樓下水，應共哭聲流。
大滌洞天留題
作者：趙珂夫
朝代：宋

九鎖山藏一洞天，棲真大滌洞巍然。
雲根石出仙人迹，天柱峰流漱玉泉。
丹鳳岩前遊熟路，翠蛟亭上揖來賢。
我兒禱旱朝龍井，一雨昭蘇大有年。
別友
作者：趙琥
朝代：宋

斜風細雨釀輕寒，握手相看話別難。
有酒莫辭今日醉，鳳儀門外即陽關。
密老
作者：趙琥
朝代：宋

匹馬飄然似轉蓬，一年兩度過湘東。
襟裙潤带黄梅雨，枕簟凉生若楝風。
急急窮途將底用，區區苟祿有何功。
輸他燕坐長廳老，點對濃香丈室中。
題喜鵲棲樹
作者：趙琥
朝代：宋

梳翎刷羽立高柯，不落人間小網羅。
一點通靈良不謬，簷頭報我喜還多。
題沖真觀
作者：趙琥
朝代：宋

琳館絕埃塵，溪山是四鄰。
煙霞千古色，花木一庭春。
月白琴聲朗，風清鶴唳頻。
閒中時復醉，應笑市朝人。
游黄龍寺
作者：趙瑞
朝代：宋

一到黄龍萬慮灰，豪吟勝賞喜追陪。
幽蘭獨秀花香襲，宿雨初收霧氣開。
湛湛冰池藏世界，悠悠梵唄隔塵埃。
清風明月無人管，付與縱橫石上苔。
玉虛宮隠真堂
作者：趙瑞
朝代：宋

劉公到處留遺跡，奇絕惟茲獨擅名。
禪石無塵床穩卧，神丹有驗井還清。
岡巒四合如環繞，石笋孤高類削成。
瑶草常春鶴不駐，松風猶似步虛聲。
贈胡侍郎致仕
作者：趙瑞
朝代：宋

幾年爲國寸心丹，今喜承恩衣錦還。
張翰蓴鱸偏入興，陶潛松菊意休閒。
坐邀夜月惟斟酒，笑引春風且看山。
最好溪山多翠竹，與君日日報平安。
寄林可山
作者：趙瑻夫
朝代：宋

好春虛度三之一，滿架荼䕷取次開。
有客相看無可設，數枝带雨摘將來。
送張達道還山
作者：趙璩
朝代：宋

賸借紅塵一日閒，有勞妙語徹幽關。
豈知隠几如南郭，也愧移文向北山。
有意清風憐我住，無心孤月伴君還。
三茅若問今消息，爲報逍遥天地間。
譜樂歌
作者：趙由濟
朝代：宋

悠悠我祖，始於軒轅。
既歷高陽，秩秩大猷。
爰自伯益，舜賜皂斿。
中衍仕商，造父御周。
征彼徐方，營營有功。
邑於趙城，大河之東。
建仕晉國，耿光其封。
成宣諭日，畏夏愛冬。
岸賈作難，嬰臼立孤。
襄子始大，常山得符。
於赫烈侯，懋建丕圖。
肅侯武靈，兆配有虞。
西漢子都，生長河間。
暨於唐末，今族居燕。
卜遷大梁，世系綿綿。
厚德豐功，宜永其傳。
中罹多難，西歷江沱。
眷焉吾族，豐水居多。
百川有源，衆條有柯。
庸修家牒，克俾無訛。
顧及伯仲，憂患更多。
瞻歎古烈，自憐其生。
厥生豈偶，三辰垂精。
德業未進，敢不戰兢。
我心伊何，當念於初。
感彼霜露，愴然躊躇。
奉先如在，宗戚相依。
椿臺萱草，高堂可娛。
惟忠惟孝，立身有本。
嗟爾後進，朂哉自勉。
萬有能銷，期道無泯。
溫恭朝夕，云胡不謹。
顯親揚名，俾昌俾熾。
善保家聲，期於不替。
尚念前人，留心譜系。
受天之慶，爰及苗裔。
句
作者：趙相
朝代：宋

夕陽綠澗明。
句
作者：趙瞻
朝代：宋

天猶月倉廥，三十六峰中。
子夏山
作者：趙瞻
朝代：宋

山因先師成令名，人心仰止懸青冥。
文侯北面款山扄，石室至今猶南傾。
直松萬林天籟聲，長材大棟資連甍。
溪泉四出照骨清，潤物功溥民罔争。
朝兮新雲澤根莖，暮兮和風發勾萌。
山川氣稟天地英，民何知爲夫子靈。
魏最稱治由師經，晉俗自是多諸生。
時尚辭華取未精，皓首學行徒修明。
非無神降弼王庭，國朝當議平文衡。
斯文未喪吾道亨，商之傳授今可行。
文湖漁唱
作者：趙瞻
朝代：宋

湖光瀲灧泛蓮荷，款乃漁郎慣此過。
笛韻吹殘紅蓼岸，櫓聲搖出錦鱗窩。
狂歌明月閒愁少，放浪扁舟適興多。
蓴菜鱸魚供一醉，掉頭歸去卧煙蓑。
比干臺
作者：趙瞻
朝代：宋

九閽大壞一木支，勢知不可誠不欺。
商之三仁異所歸，死諌不欲狂囚爲。
賢哉萬世忠臣師，比干而已前其誰。
諌不當顯何所持，忠必愛君無拂辭。
帝舜載賡歌康隳，風雅比興陳盛衰。
君賢臣聖流書詩，光華榮輝同葳蕤。
扶起不欲憂顛危，剖心血頸鼎鑊糜。
此意不獨在一時，死者一傳星日垂。
猶有佞人乘其機，順正逢惡稱諷規。
甘言好語解人頤，如鼷食角寝不觜。
聰明蔽密蔀莫知，微干之節世亦疑。
章華非不窮峩巍，姑蘇一同宗社移。
名與土滅埽無遺，但爲世鑒那足譏。
兹臺巍巍存遺基，尚覺清風灑肝脾。
妖狐狡兔不敢依，飛沙落日予心悲。
魏文侯城
作者：趙瞻
朝代：宋

曰自戰國争雄來，何城不荒爲壘培。
治亂興廢詎足哀，矧無名號寒扵灰。
晉壤剖裂分家陪，魏至文侯功業恢。
三師經術王迹開，五臣禦侮强敵摧。
況有成子相君才，吳起将兵亦偉哉。
內諮禮樂古典該，外强師旅騰風雷。
足尊天子朝靈臺，烏用此城高崔嵬。
城之峻矣維其頽，宮之廣矣今蒿萊。
黍離興難悲邅回，如侯萬國徒塵埃。
一時火熾俄燼煨，惟有陋俗知營財。
鶴鳴古洞
作者：趙瞻
朝代：宋

山勢嵳峩接遠峰，九皋鶴淚徹長空。
清音彷彿蒼松外，疏影依稀皓月中。
石洞雲封仙去後，桑田世換水流同。
登臨厭聽黄鸝語，弄巧綿蠻噪碧叢。
遊虎丘
作者：趙知章
朝代：宋

神光在牛斗，空賦白雲篇。
地坼龍泓冷，天分錦石圓。
悠悠蕉鹿夢，的的露牛禪。
再見窗中雪，應知宿有緣。
句·其一
作者：趙知軍
朝代：宋

戰血肥春草，妖魂附野狐。
句·其二
作者：趙知軍
朝代：宋

風吹沙草落日黄，鴉啄髑髏飛不起。
浣溪沙
作者：趙磻老
朝代：宋

懶畫娥眉倦整冠。筍苞來點鏡中鬟。承恩容易報恩難。鬒髮未饒青箬笠，素鱗行簇水晶盤。流觴元自不相干。
鷓鴣天
作者：趙磻老
朝代：宋

白日青天一旦明。舊時勳業此時情。延英再許裴公對，商鼎須調傳說羹。千萬載，輔宗祊。摯天八柱愈崢嶸。將軍犁卻龍庭後，歲傍鰲山奏太平。
句
作者：趙祖德
朝代：宋

終當計勇决，湖山足徜徉。
合宮歌
作者：趙禎
朝代：宋

纘重明。端拱保凝命。廣大孝休德，永錫四海有慶。觚壇寓禮正典名。幔室雅奏，彩仗崇制定。五位仿古甚盛。蒿宮光符辰星。高秋嘉時款芎靈。交累聖。上下來顧，寅畏歆純誠。三階平。金氣肅，轉和景。翠葆御雙觀，巽風兌澤布令。脂茶剗蕩墨索清。遠邇向附，動植鹹遂性。表裡穆悅，庶政醇醲，熙然胥庭。唐舜華封祝，如南山壽永。願今廣懷寧延，昌基扃。
壽徐尉
作者：趙福元
朝代：宋

神幔亭駕斗浮丹巘，扁題密鏤黄金篆。
淋漓羽蓋森鸞旂，仙凡不隔蟠桃宴。
紅雲垂地醉壺天，真珠爲漿玉爲饌。
中有一人長眉青，紫錦荷囊燦星弁。
金昆玉友相追隨，烏戟琱戈光轉炫。
皇覽徐公百不憂，衮衮慶源由積善。
綵童宣敕呼瑞麟，金鏁掣雷奔虎殿。
瓊胎掇入孔釋送，精神秋水目如電。
抱琴來訪矩庾仙，溉竹南牆弄詩卷。
手持造化發生柄，和氣噓枯徧翹端。
一同按譜學鳴弦，里巷生春無蹇連。
豈弟君子民父母，肇跡溫麻未之見。
肘邊疊組斗纍纍，五鶚搏空交剡薦。
綠綈聯翩閶闔門，催入筍班陪翠輦。
九重宣補舜衣裳，吐出胸中五色線。
周公拜前曾拜後，聖朝自有雲屏典。
朱顔蒼鬢侍玉皇，九轉金丹開鼎鉉。
芹香儒館忻獻歌，願乞餘圭及雞犬。
壽趙推官·其一
作者：趙福元
朝代：宋

神天枝分秀藹璇杓，光湧銀河半夜潮。
西母誕彌先十日，壽星頒朔恰三朝。
騎龍曾把黄金斧，駕鳳旋登紫玉霄。
兩國夫人榮有子，慈宣不老瑞香飄。
壽趙推官·其二
作者：趙福元
朝代：宋

神鬰葱佳氣曉籠天，北斗傾霞入酒舡。
蓮炬金輝油幕下，蘭牙玉立寶香前。
衡山壽比閩山秀，楚地人瞻福地仙。
歲歲瑶池聞燕集，蟠桃從此熟三千。
晚鍾
作者：趙福元
朝代：宋

花洲人別月凉船，烟寺寒鯨隔岸聞。
带雨一聲天外落，過江穿破半山雲。
桃木
作者：趙福元
朝代：宋

神仙擁出蓬萊宮，羅幃繡幙圍香風。
雲鬟繞繞梳翡翠，頳顔滴滴勻猩紅。
千嬌百媚粲相逐，爛醉芳春逞芳馥。
朝陽影裏粲瓊紅，晨霞香中咽寒玉。
承恩侍宴青帝前，錦衣半脫酣晝眠。
鶯鶯燕燕扶不起，巧呼苦喚殊可憐。
傍闌無力嬌欲語，花群本是桃源女。
幾年流水飯胡麻，今在武陵溪上住。
梨花
作者：趙福元
朝代：宋

玉作精神雪作膚，雨中嬌韵越清癯。
若人會得嫣然態，寫作楊妃出浴圖。
減字木蘭花
作者：趙福元
朝代：宋

吮煤弄筆。草聖寰中君第一。電腳搖光。驟雨旋風聲滿堂。豪釐巧辨。喚起羲之當北面。醉眼摩娑。錯認書顛作酒顛。
苔錢
作者：趙福元
朝代：宋

繞徑玲瓏撒綠錢，田田成百又成千。
未知買得春多少，草带不妨長短芊。
茉莉
作者：趙福元
朝代：宋

刻玉雕瓊作小葩，清姿元不受鉛華。
西風偷得餘香去，分與秋城無限花。
蚊
作者：趙福元
朝代：宋

隠隠雷聲語暮天，欺風偷到玉堂前。
紗厨浸月凉如水，贏得珠鈿臂上眠。
醫兼畫
作者：趙福元
朝代：宋

從來藝事兩難精，今日逢君喜且驚。
不待折肱醫始悟，直須點目畫方成。
鷓鴣天
作者：趙福元
朝代：宋

裙曳湘波六幅縑。風流體段總無嫌。歌翻檀口朱纓小，拍弄紅牙玉筍纖。腔子裡，字兒添。嘲撩風月性多般。忔憎聲裡金珠迸，驚起梁塵落無簾。
春晚書懷
作者：趙禕
朝代：宋

三分春色二分休，是處紅稀綠已稠。
芳草池邊空有思，落花亭畔不勝愁。
人情似昔猶難合，身世于今豈易謀。
若欲忘憂須是酒，醉鄉安穩勝封侯。
路入武陽
作者：趙禕
朝代：宋

路入武陽信馬行，野花香好不知名。
官卑無補公家事，時向田間問耦耕。
丹鑪藥臼
作者：趙立
朝代：宋

巖中二子已飛仙，藥臼丹鑪尚儼然。
無奈故鄉心正切，末由此地結清緣。
山行
作者：趙立
朝代：宋

愛殺瀟湘境，山行知幾重。
風清秋思重，雲淡曉陰濃。
隔水時呼艇，經崖自策筇。
巖扃聊問訊，把酒欠從容。
山谷碑
作者：趙立
朝代：宋

長記兒童膝下時，便聞山谷澹巖詩。
江湖老矣瀟湘過，始得摩挲石罅碑。
石井
作者：趙立
朝代：宋

酌泉石井喜無涯，喜與貪泉隔嶺西。
况有中秋明夜月，輕舟同載下浯溪。
雷神碑
作者：趙立
朝代：宋

此洞當年本祀雷，棟梁見我忽傾摧。
寺僧爲報山靈說，不用驚疑俗客來。
飛狐
作者：趙立
朝代：宋

舞毒山中誇巨蟒，問經巖下化靈狐。
不知昨夜飛鳴處，曾報溪翁到此無。
楓
作者：趙立夫
朝代：宋

黄紅紫綠巖巒上，遠近高低松竹間。
山色未應秋後老，靈楓方爲駐童顔。
臘日偶書
作者：趙立夫
朝代：宋

近日斗侵寅，南天雪不成。
梅梢動生意，禽鳥弄春聲。
鬢逐年華換，身資藥力輕。
聽傳吳蜀事，對酒不能傾。
謝劉潜夫寄示詩卷
作者：趙立夫
朝代：宋

坑灰冷秦久，刀筆起漢舊。
典謨慨已遠，賦頌紛相授。
調律起建安，沿流及元祐。
上下二千載，統脈如線溜。
渡江又百年，諸老凋喪後。
靈珠繄誰握，絕唱不可復。
我行東南野，文星忽當晝。
雲章發玄秘，天筆括宇宙。
風雷膏澤沛，金玉淵海富。
奮然蛟龍興，繹若韶濩奏。
亟聞魑魅走，語奪江海秀。
想當落筆時，真宰森左右。
要爲後世法，何止雞林售。
早膺頭角起，晚悟軒冕謬。
芳蘭委蕭艾，嘉植梗稂莠。
造物豈終嗇，意者其奬就。
吾衰不能進，硯墨如仇寇。
大鐘屹於前，縮手不敢扣。
轅缶何所知，管蠡祗自陋。
猶將策駑蹇，延首冀領袖。
已同南方遊，何幸遇子厚。
少稷賦十二相屬詩戲贈
作者：趙端行
朝代：宋

不用爲鼠何數奇，飯牛南山聊自怡。
探穴取虎有奇禍，守株伺兔非全癡。
文成雕龍成卷軸，畫蛇失杯坐添足。
走馬章臺憶舊遊，歲月纔驚羊胛熟。
羊窗要自息獼猴，異□無應心日休。
白衣蒼狗變化見，世事何如牧豬戲。
白鶴關
作者：趙端行
朝代：宋

危亭石作關，假道一躋攀。
白鶴何年去，青松盡日閑。
坐時聞遠水，望處小他山。
衲子雲衣厚，寒猶宿此間。
太平州
作者：趙竹屋
朝代：宋

拍欄一笑大江橫，號太平州亦浪名。
春水秋濤流不盡，半年農事半年兵。
絕句
作者：趙範
朝代：宋

半窗圖畫梅花月，一枕波濤松樹風。
不是客愁眠不得，此山詩在此香中。
輓疊山先生
作者：趙簡邊
朝代：宋

西山東海莫容身，芒履蕭蕭萬里塵。
去住更無寬歲月，死生惟有一君親。
丹心故國江雲冷，白骨他鄉塞草青。
不是回頭春已暮，至今猶說似癡人。
次韻大受冷清生活與賦拙何異
作者：趙簾谿
朝代：宋

群雞今無術，乘風擬學仙。
登臨皆雀躍，酬倡欲蟬聯。
坐久昏鐘定，□遲夜漏傳。
南中□福地，此是一□天。
次韻大受游乳洞謾賦
作者：趙簾谿
朝代：宋

等閒過似得明珠，三洞山行喜自如。
俗客□□尋□處，仙人何必好樓居。
石聲玉磬傳空谷，水色冰壺照碧虛。
便好結茅採芝木，利名盡委絕交書。
句
作者：趙絳夫
朝代：宋

取水觀爲政。
句
作者：趙綱立
朝代：宋

水際疑逢陸文學，草間恐有鬭於菟。
浪淘沙
作者：趙縮手
朝代：宋

損屋一間兒。好與支援。休教風雨等閒欺。覓個帶修安穩路，休遣人知。須是著便宜。運轉臨時。祆知險裡卻防危。透得玄關歸去路，方步雲梯。
南柯子·南歌子
作者：趙老
朝代：宋

世上淵明酒，人間陸羽茶。東山無妓有蓮花。隱隱仙家雞犬、路非賒。積靄猶張幕，輕雷似卷車。要令長袖舞胡靴。須是簷頭新霽、鵲查查。
南柯子·南歌子
作者：趙老
朝代：宋

體質娟娟靜，花紋細細裝。翠筠初得試新忙。睡起鬢雲撩亂、趣泉湯。多病心常捧，新詞字帶香。管教塗澤到雲窗。辦下謝君言語、巧如簧。
水調歌頭
作者：趙老
朝代：宋

梅仙了無訟，拄笏看西山。山涵秋曉，水光磨蕩有無間。自是靈襟空洞，更望風雲吞吐，浩渺白鷗閒。高誦遠遊賦，獨立桂香闌。謾常談，如觀水，要觀瀾。物情長在，人生何用苦求難。隨我一觴一詠，任彼非元彼非白，唯放酒杯寬。富貴償來事，天道管知還。
浣溪沙
作者：趙老
朝代：宋

劉氏風流設此冠。今誰將去伴珠鬟。君家兄弟二俱難。馳去請觀流汗馬，釣時休等爛銀盤。明朝吟詠有方幹。
滿江紅
作者：趙老
朝代：宋

見說春時，新波漲、二川溶溢。今底事、沙痕猶褪，石渠慳碧。人意不須長作解，興來便向杯中覓。縱茂林修竹記山陰，千年一。薰吹動，春工畢。橋上景，壺中日。況梅肥筍嫩，雨微魚出。只恐延英催入覲，不教綠野長均逸。任多情、胡蝶滿園飛，狂蹤跡。
生查子
作者：趙老
朝代：宋

斜日下平川，樓角銷霞縷。擺盡濁塵纓，畫棟縈非霧。平生許子窮，今到知音處。約伴玉簪遊，好夢從天付。
生查子
作者：趙老
朝代：宋

朝路進賢歸，厭聽歌金縷。不念玉堂花，豹隱南山霧。漉酒未巾時，暑檻披風處。子夏不兼人，並與詩筒付。
生查子
作者：趙老
朝代：宋

章甫不如人，翠綰垂楊縷。纖手送來時，羅帕緘香霧。貂嬋懶上頭，渭水知何處。風月共垂竿，脫帽須親付。
生查子
作者：趙老
朝代：宋

金門一免時，離緒紛如縷。想像切雲高，曉日羅昏霧。峨冠補袞人，不是無心處。欲效貢公彈，衣缽知誰付。
鷓鴣天
作者：趙老
朝代：宋

堂上年時見燭花。青氈還入舊時家。芝函瑞色回春早，綠野東風轉歲華。催召傳，穩鋪沙。壘尊今日棗如瓜。誕辰更接傳柑宴，蓮炬通宵喚草麻。
千秋歲
作者：趙聞禮
朝代：宋

鶯啼晴晝，南國春如繡。飛絮眼，憑闌袖。日長花片落，睡起眉山斗。無個事，沉煙一縷騰金獸。千里空回首。兩地厭厭瘦。春去也，歸來否。五更樓外月，雙燕門前柳。人不見，鞦韆院落清明後。
句
作者：趙聞禮
朝代：宋

西風昨夜摧黄葉，秋亦無心在菊花。
好事近
作者：趙聞禮
朝代：宋

人去綠屏閒，逗曉柳絲風急。簾外杏花微雨，罥春紅愁溼。單衣催賜麴塵羅，中酒病無力。應是繡床慵困，倚鞦韆斜立。
好事近
作者：趙聞禮
朝代：宋

小枕夢催閒，飛雨時鳴高屋。掛起西窗人靜，聽春禽聲續。鴨塘溪綠漲輕痕，煙柳媚新綠。誰伴瘦筇尊酒，弄巖泉飛瀑。
賀新郎
作者：趙聞禮
朝代：宋

池館收新雨。耿幽叢、流光幾點，半侵疏戶。入夜涼風吹不減，冷焰微茫暗度。碎影落、仙盤秋露。漏斷長門空照淚，袖紗寒、映竹無心顧。孤枕掩，殘燈炷。練囊不照詩人苦。夜沉沉、拍手相親，呆兒痴女。欄外撲來羅扇小，誰在風廊笑語。競戲踏、金釵雙股。故苑荒涼悲舊賞，悵寒蕪、衰草隋宮路。同磷火，遍秋圃。
踏莎行
作者：趙聞禮
朝代：宋

照眼菱花，剪情菰葉。夢雲吹散無蹤跡。聽郎言語識郎心，當時一點誰消得。柳暗花明，螢飛月黑。臨窗滴淚研殘墨。合歡帶上舊題詩，如今化作相思碧。
風入松
作者：趙聞禮
朝代：宋

麴塵風雨亂春晴。花重寒輕。珠簾捲上還重下，怕東風、吹散歌聲。棋倦杯頻晝永，粉香花豔清明。十分無處著閒情。來覓娉婷。薔薇誤罥尋春袖，倩柔荑、為補香痕。苦恨啼鵑驚夢，何時翦燭重盟。
魚遊春水
作者：趙聞禮
朝代：宋

青樓臨遠水。樓上東風飛燕子。玉鉤珠箔，密密鎖紅藏翠。剪勝裁幡春日戲。簇柳簪梅元夜醉。閒憶舊歡，暗彈新淚。羅帕啼痕未洗。愁見同心雙鳳翅。長安十日輕寒，春衫未試。過盡徵鴻知幾許，不寄蕭娘書一紙。愁腸斷也，那人知未。
中秋西橋飲酒和盧申之韵
作者：趙肅遠
朝代：宋

翠蘋風起落殘紅，秋月正圓秋氣中。
但怪肩吾輪桂長，未容文舉酒樽空。
帆歸南浦潮回北，人散西橋斗轉東。
烏鵲高飛驚遠目，誤疑天際有來鴻。
冬夜偕徐敬室自白石歸
作者：趙肅遠
朝代：宋

落葉溪邊卸小舠，似游赤壁步臨皋。
溪聲忽靜霜將下，山意生寒月正高。
舉世夢酣莊氏蝶，此時心在屈平騷。
梅花雅有幽期舊，特地吹香滿客袍。
多景樓
作者：趙肅遠
朝代：宋

露滴甘泉事已休，欲窮多景漫登樓。
雲收北固千帆雨，雁带南淮萬里秋。
夜色和愁迷古渡，天風吹恨到神州。
青山尚在英雄老，休說興亡憶舊游。
岳王墳
作者：趙肅遠
朝代：宋

來弔英雄骨尚香，一抔黄土當封疆。
自從駐蹕來吳會，誰更提兵入洛陽。
殯閣有燈秋樹暗，隧碑無字雨苔荒。
寒鴉不識當時事，猶戀棲霞噪曉霜。
楊妃菊
作者：趙肅遠
朝代：宋

元是馬嵬山下魄，脫胎今復對西風。
當時若使三郎見，又自東籬召入宮。
赤松觀
作者：趙肅遠
朝代：宋

入門蒼翠合，地暖不知冬。
羊化屋頭石，鶴歸山下松。
溪清雲影動，碑老蘚痕封。
帝者師何在，清遊未許從。
雙溪寺用張令韵
作者：趙肅遠
朝代：宋

重來尋野興，淡月半松林。
一寺儼如昨，雙溪清到今。
亂餘僧改貌，秋老客驚心。
自覺身如寄，山林滋味深。
詩一首
作者：趙自然
朝代：宋

常欲棲山島，閑眠玉洞寒。丹哥時引舞，來去跨雲鸞。
詠瀑布
作者：趙至道
朝代：宋

飛落寒泉一派高，初聞響似浙江潮。
松陰無雨雲長潤，石竇雖晴雪未消。
素練幾時懸絕壁，白虹千尺跨層霄。
丹山自是神仙府，弱水流來故不遥。
即事口占
作者：趙與㒇
朝代：宋

生平夢不到浯溪，此日欣從使者來。
天放一晴舒眼界，大江橫上八罇罍。
幸侍軺車敬贅嚴韻·其一
作者：趙與㒇
朝代：宋

男兒有志事竟成，好把功名竹帛垂。
今日輿圖當混一，誰能重拭□□碑。
幸侍軺車敬贅嚴韻·其二
作者：趙與㒇
朝代：宋

細把中興唐頌看，玉環遺恨記當年。
自從擁馬回靈武，整頓乾坤豈偶然。
好事近
作者：趙與仁
朝代：宋

春色醉酴醿，晝永篆煙初絕。臨水楊花千樹，盡一時飛雪。穿簾度竹弄輕盈，東風老猶劣。睡起憑欄無緒，聽幾聲啼鴂。
柳梢青
作者：趙與仁
朝代：宋

露冷仙梯。霓裳散舞，記取人歸。月度層霄，雨連深夜，誰管花飛。金鋪滿地苔衣。似一片、斜陽未移。生怕清香，又隨涼信，吹過東籬。
相思引
作者：趙與仁
朝代：宋

冰箔紗簾小院清。晴塵不動地花平。昨宵風雨，涼到木樨屏。香月照妝秋粉薄，水雲飛佩藕絲輕。好天良夜，閒理玉靴笙。
西江月
作者：趙與仁
朝代：宋

夜半河痕依約，雨餘天氣冥濛。起行微月遍池東。水影浮花、花影動簾櫳。量減難追醉白，恨長莫盡題紅。雁聲能到畫樓中。也要玉人、知道有秋風。
句
作者：趙與侲
朝代：宋

溪月涵虛影，山雲護斷香。
句·其一
作者：趙與時
朝代：宋

花似於人曾識面，鳥如對客自呼名。
句·其二
作者：趙與時
朝代：宋

寒雁挾風過古木，春鳩带雨集荒園。
大滌洞天留題
作者：趙與時
朝代：宋

懸知凡骨本難仙，誰遣來登大滌天。
篝火既容闚洞穴，撫欄又得聽巖泉。
詩二首·其一
作者：趙與時
朝代：宋

達人澄此心，肯爲萬法起。
眼看聲色塵，不直一杯水。
詩二首·其二
作者：趙與時
朝代：宋

粲粲香秔雪不如，新菘况復滿杯盂。
侯門肉食紛紛是，有此清奇風味無。
題張也愚草書中庸
作者：趙與時
朝代：宋

學就右軍家數字，筆成東魯聖人書。
鸞翔鳳翥三千許，鶴髮雞皮七十餘。
從昔晉碑那寫此，近來燕說正紛如。
平生嗜好同羊棗，展玩吟哦又起予。
次韻方萬里寒甚送酒
作者：趙與東
朝代：宋

連日寒殊甚，衰年無一能。
硯呵磨墨凍，瓶曬插花冰。
浮世無根絮，餘生有髮僧。
蘇門如可即，端合事孫登。
次韻方萬里雨夜雪意
作者：趙與東
朝代：宋

芋火房陰處，翛然類嬾殘。
雨欺梅影瘦，風助竹聲寒。
擁袂衣全薄，哦詩字欲安。
兒童疑有雪，頻起穴窗看。
游大滌
作者：趙與杼
朝代：宋

九鎖閟仙關，長歌入翠巒。
青松飛羽蓋，修竹動琅玕。
雪霽千巖瘦，雲深六洞寒。
客來塵慮息，一笑倚闌干。
白鶴巖
作者：趙與檳
朝代：宋

六丁開兩壁，不知始何年。
中間一崆峒，可爲幾客延。
我來拂石坐，傾耳聽潺湲。
古榕蔽天罅，一瀑穿峽懸。
四時宿雨露，亭午飲虹煙。
神公忽震怒，想將潛蛟鞭。
至今空山驚，莽草連飛泉。
宜調松琴操，更聞鐵笛傳。
山僧避儂賦，飲溜枕苔眠。
興懷內訌日，鼎鼎百餘年。
詠羣玉山
作者：趙與沔
朝代：宋

一山幾臺觀，羣玉錫佳名。
遷客品題處，高人燕坐清。
池荒欠溶漾，石瘦儘崢嶸。
怪怪奇奇處，山陰道上行。
勸孝
作者：趙與泌
朝代：宋

三復蓼莪思二親，親恩天地無比倫。
生我鞠我長育我，出入腹我何艱辛。
爲人之子欲報德，昊天于我心罔極。
順承猶恐莫酬恩，况敢忘恩爲悖逆。
此邦由來多孝義，縣西元有曾參里。
後來因避大賢名，却易里名爲養志。
乃知里有孝順人，至今名號猶芳芬。
人心天理不相遠，前賢孝行胡不遵。
習俗薄惡良可嘆，梟獍之徒肆其悍。
不念父母劬勞恩，悖德悖禮如習慣。
在汝當爲反哺烏，汝乃叱之若狗奴。
在汝當爲羊跽乳，汝乃詈之如嚇鼠。
此事雖云未必然，我乃聞之毛髮寒。
一朝引咎深自責，由我教化有未格。
思昔曾爲貴鄉令，見人母子偶相競。
令因涕出受孝經，母子翻然起新敬。
余今告汝以因緣，汝宜悉把舊惡悛。
從前果報言難盡，孝順之中自有天。
五刑不孝最爲大，汝宜猛省聽予誨。
官法昭昭在眼前，輕則編置重則配。
假如幸免遭官刑，必有天刑及汝身。
六丁霹靂飛雷霆，此時無路可自新。
偶侍郡侯遊羣玉浪吟二絕聊記歲月時淳祐乙巳菊節前一日·其一
作者：趙與泳
朝代：宋

玲瓏奇石繞林間，屈曲高低未易攀。
非斧非斤誰運巧，偏來琢就此蓬山。
偶侍郡侯遊羣玉浪吟二絕聊記歲月時淳祐乙巳菊節前一日·其二
作者：趙與泳
朝代：宋

此景元來已不凡，高人那更脫塵寰。
清幽爽塏舒情思，頻賞無非吏事閒。
麥秋劭農隨侍郡侯杖屨獲遂澹岩一遊浪吟古句聊誌歲月
作者：趙與泳
朝代：宋

玲瓏巖竅高倚空，霧靄山巔氣鬰葱。
征途倍喜憩美蔭，石室况乃來清風。
屈曲兩門最虛敞，不斤不斧誰施工。
眼高城郭喧囂外，詩在烟雲縹緲中。
我來情思良不惡，盡洗朱墨塵埃胸。
惜哉距城稍遼邈，歸鞭未著心沖沖。
天開地闢此岩峒，山谷品題名始穹。
安能廣作萬間屋，震凌風雨皆帡幪。
摸魚兒
作者：趙與洽
朝代：宋

甚幽人、被花勾引，庭皋遙夜來去。江空歲晚誰為伴，只有瓊枝玉樹。愁絕處。望萬里瑤臺，夢斷迷歸路。花還解語。更雪琢精神，冰相韻度。粉黛盡如土。飄仙袂，曾綴蕊珠鵷鷺。雲茵月障千步。莫教衣袖天香冷，恐怨美人遲暮。更起舞。任斗轉參橫，翠羽曾知否。塵緣自誤。終待驂鸞，乘風共去。長作此花主。
江城梅花引
作者：趙與洽
朝代：宋

單衾寒引畫龍聲。雨初晴。月微明。竹外溪邊，低見一枝橫。澹月疏花三四點，尚春淺，早相看、似有情。夜來袖冷暗香凝。恨半銷，酒半醒。靚妝照影，未忺整、雪豔冰清。只恐不禁、愁絕易飄零。待得南樓三弄徹、君試看，比從前、更瘦生。
山居苦
作者：趙與滂
朝代：宋

隠君家翠微，茆屋竹爲扉。
紅日自朝暮，青山絕是非。
野花無蝶管，怪木有神依。
益信林泉樂，年高白髮希。
村居
作者：趙與滂
朝代：宋

郊外草爲堂，悠然世慮忘。
竹衰花結實，蜂旺子分王。
村路規模狹，溪流曲折長。
晚山惜餘景，未肯下斜陽。
牽牛花
作者：趙與滂
朝代：宋

西風樵子谷，藤蔓絡柴關。
名在星河上，花開曉露間。
秋空同碧色，曉日轉紅顔。
若挂青松頂，翛然不可攀。
登浙江樓
作者：趙與滂
朝代：宋

兩岸共明月，闌干霄漢間。
風波浙江水，砥柱海門山。
晝夜潮消長，利名人往還。
不如沙上鷺，玉立一身閑。
花院
作者：趙與滂
朝代：宋

拆了千秋院宇空，無人楊柳自春風。
薔薇性野難拘束，却過鄰家屋上紅。
題晏國師喝水巖
作者：趙與滂
朝代：宋

古磚出唐井，豫識國師名。
於此坐禪處，喝回流水聲。
如何神晏塔，移作李綱塋。
見說山中石，不平空自鳴。
題湧泉亭詩石
作者：趙與滂
朝代：宋

詩題蔗境不題名，墨蹟懸巖碧蘚平。
游宦來看心忽悟，前身應是趙先生。